qundao/data-zh-poetry huggingface dataset:
熏炉二首翁学使招同程选部严侍读曹中允吴侍读家学士饮即题其苏米斋二首·其一
作者：钱载
朝代：清
体裁：七言律诗

移居请客埽秋阶，日日秋晴晴更佳。摹得粤东苏米刻，署为都下啸歌斋。凉风满路僮担菊，细雨明春院种槐。何似药洲饶水石，罗浮天际话凭偕。
燕山亭·法源寺牡丹
作者：钱载
朝代：清
体裁：词

水际林间，乡景梦遥，未易门敲尘海。深占众香，靓拥新阴，稽首佛怜花在。幸数春馀，谩轻道、冬严曾耐。幽态。让暖窖烘将，试镫先卖。叮嘱今夜风姨，候月姊停轮，小心廊外。松院露霏，藓砌云铺，多关释迦天界。半坼红苞，须供养、也知低拜。根蒂。谁不省、韶华已太。
牛头寺
作者：钱载
朝代：清
体裁：古风

韦曲东复东，水来自樊川。沄沄引清沟，活活分平田。躞蹀勋荫坡，马嬉不复鞭。遂上牛头寺，南见神禾原。樊川在南下，支流过坡前。望望杏花坪，漠漠饧箫天。坡东祠少陵，寺建由贞元。仿蜀牛头山，如客郪县年。高窗啜茗坐，老僧为我言。原仍鸿固旧，曲与杜陵连。我昨霸陵回，实行下杜间。南杜水长草，北杜花明烟。鲍陂迤西处，朱陂牧之篇。老懒且深憩，静对终南山。
牛头山
作者：钱载
朝代：清
体裁：七言绝句

牛头山见北村低，隐隐炊烟叫午鸡。安石榴花红玛瑙，嘉陵江水碧玻瓈。
牛辅文侯墓
作者：钱载
朝代：清
体裁：五言律诗

不远东山巷，俱陪主将茔。往来神飒沓，先后死分明。国有和戎利，天闻免胄声。今朝春岭上，战事说村氓。
牡丹新种花时有一朵同心者遂为誇之
作者：钱载
朝代：清
体裁：七言律诗

越花超绝对徐徐，宝泽堂阶谷雨馀。千叶浅深分背向，一苞浓淡互含舒。思公屏上恐无此，永叔谱中曾未书。莫以双头红作伴，便教得地可能如。
独坐
作者：钱载
朝代：清
体裁：古风

独坐难独语，昼思甚夜思。此身所被恩，恩亦惟独知。世无与重轻，我则相本末。况于坐不立，今也殆成躠。足气何不生，望春已过春。襄阳耆旧间，半也犹称人。上冢付骎骎，折花看短短。连朝思牡丹，皆曰及春暖。往尝梦飞行，高下不竛竮。客固谅哥舒，仙稀逢幸灵。
独坐忆故人
作者：钱载
朝代：清
体裁：七言律诗

更无剥啄自书堂，才歇廉纤又夕阳。何处几家京洛旧，酒边灯下岁时长。重重入梦谁欢噱，一一沉泉独黯伤。西舍梅花开已落，杏花还与照东墙。
独游东塔寺
作者：钱载
朝代：清
体裁：七言律诗

毗卢阁转夕阳虚，复水平桥步正徐。百五雨收翁子冢，两三松覆雪庵书。绽衣僧老默窥牖，啄粒鸟轻纷跃除。方丈十年前数叩，花枝应讶面生疏。
独游四首·其一
作者：钱载
朝代：清
体裁：五言绝句

陆地春如海，随心问五坊。独吟须系马，何处有垂杨。
独游四首·其三
作者：钱载
朝代：清
体裁：五言绝句

未卖龙须菜，长街听曼声。桃花新酢好，亦是细娘情。
独游四首·其二
作者：钱载
朝代：清
体裁：五言绝句

望月槐楼近，披烟柳巷空。梁家园里水，不照牡丹红。
独游四首·其四
作者：钱载
朝代：清
体裁：五言绝句

东便门西路，芳菲总不开。客思兰桨打，濠泻玉泉来。
独行
作者：钱载
朝代：清
体裁：古风

独行向京阙，瞻旭如夕曛。昔行父母送，今与妻子分。父兮殡在堂，母兮松柏坟。行止不自由，在世徒纷纭。仲季贫且居，季去当湖濆。悠悠复悠悠，我哭天应闻。
玉泉院
作者：钱载
朝代：清
体裁：古风

初日出华阴，十里铺春田。峰头泻玉浆，谷口汇碧泉。坠驴人已去，睡洞泉方溅。无忧七株树，手植知何年。荪亭立泉上，四株覆亭前。我本无所忧，坐对亭适然。近泉元祐字，洒墨大石镌。东厓秦柏翠，叶嫩柯交缠。量之数十围，实在无忧先。盘陀设苦茗，岂不如癯仙。
玉渊潭
作者：钱载
朝代：清
体裁：古风

万寿寺东南，九十有九水。径于栖贤间，入于三峡里。平流练带如，疏响松涛比。苍寒寺南湾，岌嶪石丛倚。横触又斜冲，夺隘仍破垒。雷霆谷应动，潮浪雪翻委。大石中有坳，澄潭下无底。欲落何可落，欲止莫能止。匪石甚廉悍，惟水太俶诡。轮旋风激高，霤泻梭投驶。落潭潭则静，漾漾渊渊尔。明镜明展前，碧玉碧涵此。注之三峡桥，龙壮擘崖紫。出乎清泉涧，溉稻田功始。怅然潭上怀，五老峰环峙。楞伽院其西，灌莽荒难理。不来读书苏，久散藏书李。其邻卧龙庵，缚屋尝朱子。庵名即潭名，诸葛绘图祀。宋业不偏安，谁欤卧斯起。古来重贤达，辄若轻乡里。怅然潭上言，择处仁为美。
王五又曾春日金陵书来及秋怀之
作者：钱载
朝代：清
体裁：七言律诗

金台高见凤皇台，瘦马独吟黄菊开。颇道此间居不易，却传明岁客方来。残山剩水春三阁，燕子桃花酒一杯。何限斜阳入诗句，笑君犹为昔人哀。
王五秋曹三月初三日殁于里闰五月初八日为位法源寺如意寮而哭之
作者：钱载
朝代：清
体裁：古风

高阁东偏此道场，忆年与君吟海棠。棠今叶青濯雨凉，檐交飞瀑珠溅廊。碗有佳茗炉有香，香随我心达君堂。少弱多疾忧夭亡，岁五十七已寿康。蓬莱献赋才稍彰，终养太公甫居丧。以衰绖殓泪在眶，母殡三十三秋霜。卜壤卜壤井椁将，我昨书示君两郎。考妣中兆君祔旁，用慰君孝毋彷徨。君之穷交佥曰襄，足徵君行于平生。僧厨供斋无一觞，亦非悲力仗空王。绣幡宝盖风微飏，永念游翱觌旧朋。若朱明府陈明经，施南司马徵君张。徵君万暨孝廉汪，聊可娱兮未渠央。遗草必出缓所商，凡曾说者讵敢忘。
王叔明停琴听阮图
作者：钱载
朝代：清
体裁：七言律诗

崖点碧苔秋思含，乍推乍却罢深谭。横来膝上坐相对，写出松风声自耽。疏密高参苍树几，澹浓静立远峰三。不知何处此佳境，芒屩催人一笑堪。
王叔明山水轴
作者：钱载
朝代：清
体裁：古风

岭横峰侧短笔皴，枫栗丹黄溪上新。岸欹帖石栏逐岸，庐荫双松茆未换。隐君翻经坐若忘，几有龛佛炉无香。小童研墨洗临水，桥外何知来客履。护居风吹舍北梢，垞南水隔尤萧萧。难于钩勒叶分簇，玉立凉多声在目。黄鹤之家吴之西，嵌空故写湖石低。崔甥乡里钱塘近，青弁云林各成隐。无钱买山侬自嗟，老杀紫藤秋不花。
王学士见示同游王氏园五言长篇复赋十六韵
作者：钱载
朝代：清
体裁：七言排律

一首诗成六百言，未应消受竹间园。岂其故纸穿蟫独，乃尔轻船下水翻。重忆往时吟瘦马，屡偕诸客指遥村。草桥绿浅烟横陌，药圃红欹露满樊。旧种丁香今已大，昨邀卯酒又何暄。留将白发东风影，坐尽青山夕照痕。唤作老钱赢耳热，看同枯柳为髯掀。功名欲赴非骐骥，乡党须归孰轾轩。愧并圭璋厕文府，学题鹎鵊恋君恩。城南社肉辜携屐，道北朋笺辱扣门。葱犗绀辕蠲吉近，饧箫粥担卖春繁。此时江介农真乐，我辈花游寤勿谖。嘹喨也休催短拍，逡巡何可放空樽。牡丹却喜陈家至，扁鹊仍愁谢子烦。桦烛丝阑裁自艳，纸窗雪点洒俄喧。悬知摩诘方高卧，不道萧斋少对论。
王文成公驿丞署尾砚歌为大宗伯裘先生作
作者：钱载
朝代：清
体裁：古风

墨妙亭诗莘老刻，曾是西吴之石墨。何年石断随分张，闽海黔山负趋力。漳南黄公得一片，摩挲厥背琢为砚。苏诗十七字仅存，今落吾乡惜未见。岂知文成先得之，驿丞远谪龙场时。别传一片十二字，循文实即溪藤诗。碑材裂作砚材用，怪绝早在龙冈垂。我尝读公自书卷，驿丞廨种琅玕枝。何陋轩前君子亭，戊辰一记殊逶迤。是时此砚定给侍，匪直牍尾批文移。呜呼，二百年馀尚完好，今为新建裘公宝。呜呼，名迹之石天下多，我且作砚求诸他。
王瓜园
作者：钱载
朝代：清
体裁：七言绝句

高冢麒麟指道旁，洒然风下笠檐凉。行人自忆骑驴句，老柳都无旧日行。
王石谷洞山图
作者：钱载
朝代：清
体裁：古风

万绿低迷烟气软，吴天是月蚕初茧。村深谁与问陶坑，涧浅遥知来白岘。赭黄一座洞山明，风俗艺茶茶遍生。园开立夏到嘉客，煎水写山何限情。邻州茶事无过此，纱帽棋盘各清美。诸岕虽矜罗岕先，向阳风露兹山专。石寒土沃三百尺，不见新柯点葱碧。茶天正好晴无云，上山采摘朝露纷。翁行呼儿黄蔑篓，妇笑挈女青布裙。断芽用指弗如甲，茶树层层没腰恰。早应先摘晚须留，大叶觕枝别方法。山根箭箬夹涧兴，涧石人过亦有僧。涧南老树阴连亩，遮隔小秦王庙后。庙前树下买茶人，箬笼分将坐成耦。日光已照山后山，大家停采知来还。要渠檐际速蒸焙，著我碗面开襟颜。蕙花香处游难遂，秋采仍闻更风致。凝思比岁涧东西，竹里何人听松吹。颠崖辛苦今代无，住山当不忧茶租。
王祠部携示夏太常苍筠泉石卷
作者：钱载
朝代：清
体裁：七言律诗

青翠纷敷逸态生，多君惠我眼双明。定然放簳追王绂，可又添梢服处诚。落涧纡回石棱瘦，连坡掩映草丛清。想当琴几观徵士，萧散殊忺在野情。
王祠部显曾邀出右安门看秋色先夕得句
作者：钱载
朝代：清
体裁：七言律诗

礼部官田岁有秋，闻君租谷为徵收。扫尘野庙居相借，延爽丰台目是谋。翻向郭中呼酒伴，甚于吴下作花游。菊黄压担都趋市，恐即盈篱半蕊头。
王进士嵩高属题其曾祖楼村修撰十三本梅花书屋图五首·其三
作者：钱载
朝代：清
体裁：七言绝句

如我座师陈相国，霜须鹤发寸心丹。乞身诏许身加病，不及梅花故里看。
王进士嵩高属题其曾祖楼村修撰十三本梅花书屋图五首·其二
作者：钱载
朝代：清
体裁：七言绝句

图成初白即题句，诎指我时才五龄。六十年来春可念，东南名第几先型。
王进士嵩高属题其曾祖楼村修撰十三本梅花书屋图五首·其五
作者：钱载
朝代：清
体裁：七言绝句

家梅野梅好在无，廿年人隔钱唐湖。今朝那不檐间数，东十一株西二株。
王进士嵩高属题其曾祖楼村修撰十三本梅花书屋图五首·其四
作者：钱载
朝代：清
体裁：七言绝句

会稽万玉图尝得，遂自轩题万玉眉。梦固欣然醒亦可，况论少萼与多枝。
玛瑙寺访后仆夫泉
作者：钱载
朝代：清
体裁：古风

钟声湖北岸，凉意纳行客。几来门外阶，看老数株柏。高云覆荒殿，湿气生柱磶。故知非旧坡，有树复有石。汲深玉醴甘，鉴影自㼿㼣。好事雪眉师，一泓未枯碧。中庸子安在，屋与逋仙隔。想初篁翠深，锄响忽灵液。名仍山但改，彼此各萧摵。持以问参寥，西村梦俱昔。岂无零陵桐，横膝月明夕。茶坞叶况佳，试之风两腋。
玲珑玉·乙西初春，张给事、编修兄弟治具酌诸君，酒阑，戴仪部指几上盆梅，同赋之
作者：钱载
朝代：清
体裁：词

丁戊清斋，乍忘了、第几花风。今春闰仲，暖寒幸莫匆匆。况过横街曲屋，已杯光磨绿，帘影筛红。鼕鼕。凭谯楼、更转一通。坐近疏枝矮本，忆船来江外，村在山中。远驿轻邮，底相关、费汝寻侬。趋跄金銮华组，尽孤负、篱芟老竹，径补新松。且拚醉，看庭心、烟月未浓。
玲珑玉·接叶亭赏丁香花归，余既率填一阕，明日榕巢送韵，乃是分得庚字，重赋以应
作者：钱载
朝代：清
体裁：词

绛蜡吟残，时帘卷、蝶梦犹清。缄来字小，两名半合先庚。倚石临檐那写，是霞舒叶衬，雪缀枝擎。丁星。回柔肠、天际又晴。澹覆云阴最好，但斜收雨色，缓约风声。树在君家，算蛮笺、我亦多情。深杯常偕游侣，咒花更、飘飖掠帽，旖旎围亭。只除欠，付红牙、啼个嫩莺。
玲珑玉·查榕巢太守招集接叶亭赏丁香花
作者：钱载
朝代：清
体裁：词

去岁阑干，为销黯、坐尽黄昏。悬镫更醉，树如双鬓添纷。骤暖春衣乍换，太浓香蓄露，碎影摇云。清尊。知心心、繁绪怎分。直是丁宁自爱，莫丝来黏乱，絮欲搀匀。紫楝前头，替东风、伫苦停辛。从教金簪人戴，颤相笑、行迟屐点，立静帘纹。也应道，护惺憁、明月闭门。
班兰台令史墓
作者：钱载
朝代：清
体裁：五言律诗

好畤连鄜畤，春残遍绿芜。石蹲羊虎四，冢起斧堂孤。司马扬雄后，龙门太史殊。公家擅闺彦，著作古曾无。
琉璃厂肆见小方玉印一刻巩固私印四字桥纽葫芦样玉印一刻帝甥二字虎纽明巩都尉物也辄为咏之
作者：钱载
朝代：清

乌驳马入承天门，煤山山亭忍复云。巩府焚先刘府焚，乃独未毁玉篆文。帝姬去年悲已薨，家无藏甲犹守城。汇旁黄绳子女系，毋污贼手此帝甥。两字岂知早刻印，甥兮甥兮国俱殉。藩封恨不二王曾，巷战嗟难二卿仅。巩固实惟巩永固，省文缪篆美无度。人之不亡帝左右，玉之不变神呵护。一双中有暗泪流，华池丰屋春暂留。主印乐安应并匣，几时南去在扬州。
琉璃厂肆见小方玉印一刻巩固私印四字桥纽葫芦样玉印一刻帝甥二字虎纽明巩都尉物也辄为咏之
作者：钱载
朝代：清
体裁：古风

乌驳马入承天门，煤山山亭忍复云。巩府焚先刘府焚，乃独未燬玉篆文。帝姬去年悲已薨，家无藏甲犹守城。柩旁黄绳子女系，毋污贼手此帝甥。两字岂知早刻印，甥兮甥兮国俱殉。藩封恨不二王曾，巷战嗟难二卿仅。巩固实惟巩永固，省文缪篆美无度。人之不亡帝左右，玉之不变神呵护。一双中有暗泪流，华池丰屋春暂留。主印乐安应并匣，几时南去在扬州。
琏市
作者：钱载
朝代：清
体裁：七言绝句

绿榆村舍过缫丝，烟重风轻麦穗知。何处阴阴双桂庙，玉箫迎送喜神吹。
琴石行
作者：钱载
朝代：清
体裁：古风

南屏北，高溪南。石五色，俯自探。儿童竞作盆盎供，光出沙汭非螺蚶。厥一广及寸，厥修寸倍三。青花鳝血砚质似，式复岳尾琴材参。爱之为作铭，太古音疑含。把之不留手，替麈资清谈。弦之竟上苍筤亭，载之更过君迁潭。霜林叶酣酣，鬓影吹䰐鬖。苏门天籁人谁谙，风篁松雪情同耽。
瓮水行
作者：钱载
朝代：清
体裁：古风

瓮水瓮水，女心女身。我不知瓮之如井，为澜为沦。乃沈张氏女，于天津。王家郎将昏，疾耗来。女啼先夕，缝我白弓鞋，耶娘兄嫂小妹知。窃窃防护，左右不离。三月二十日，其日女蚤起。妆饰事事新，兄嫂问所以。答云天后宫，赛神处。我当作午饭，便去逐耶去。女入厨，釜水乾。瓮空独走空屋看。呼仆担水满瓮，手注釜，呼婢执爨，手切蔬，砧几有声，俄顷无言。弓鞋换著急疾恐，不令婢闻门扇动。婢呼釜水已沸，寻女西东。白弓鞋见，大呼来救，女身倒入空屋水瓮中。其时母惊寝，嫂妹弃女红。父兄出未归，厨火日下舂。呜呼瓮兮，非兰芝清池，非上虞之江。水兮非水，使三年而化碧，又何必化、夗央双。
甘露寺
作者：钱载
朝代：清
体裁：五言律诗

瞻瞩紫宫左，泉深陂且长。双槐入门古，一夜近霄凉。父老团村社，春秋拜药王。最先驱沴气，不待饮甘浆。
生日南昌登楼
作者：钱载
朝代：清
体裁：五言律诗

泪落应何处，风吹却此楼。孤儿身是客，暮景水空流。地迥斗牛紫，天清蒲柳秋。厌原山总好，只不解离忧。
生日题试院芙蓉
作者：钱载
朝代：清
体裁：五言律诗

壮齿登楼地，来朝揭晓天。蓉枝愁静女，雨点狎飞仙。整顿重阳节，夷犹八秩年。相思谁远道，更赋涉江篇。
用驿壁诗韵二首·其一
作者：钱载
朝代：清
体裁：七言绝句

花未春时月过秋，马蹄淮上数前游。莽然尘土萧然鬓，又是家山别秀州。
用驿壁诗韵二首·其二
作者：钱载
朝代：清
体裁：七言绝句

二分明月在邗沟，送到钟吾古驿头。杨柳秦淮霜落后，不知西北有高楼。
田盘松石图为少宰佟公介福画并赋长歌
作者：钱载
朝代：清
体裁：古风

堂花已发红牡丹，映窗晓不知冰寒。墨融雀瓦润湘管，特遣秋色开田盘。田盘之游讵云畅，半日归来坐惆怅。石忆中盘松上盘，下盘水落今难状。我今画石先画松，涛声直拂紫盖峰。天成寺之上，李靖庵之中。欢喜岭之西，仙人桥之东。蜂攒瓣袭不一致，石昂不翔欹不坠。峰峰累石千亿成，千亿石罅松根生。石以松瘦皮肤青，松以石老须髯横。是月鞠有黄，马蹄陪游滑蹋霜。公登舞剑台，侧帽天风长。归来期我画，我梦依香界。迩承诏举明经儒，公章荐及山泽臞。欲施斤斧与砻斲，兴咏转益情绵纡。石一卷，松千尺，浓覆苔痕照春碧。茯苓结，琥珀凝，石所望兮惟松能。
甲寅上恭阅加上皇太后徽号金册金宝于太和殿侍直恭纪
作者：钱载
朝代：清
体裁：七言律诗

寿星南照日升东，蔼蔼鸿仪正殿中。金叶联辉金篆古，册文阐德宝文同。九如福履天为厚，万国徽音岁与隆。欣际昌期慈孝茂，小臣摅颂洁丹衷。
甲寅恭上皇太后徽号礼成上御太和殿颁恩诏于天下侍直恭纪
作者：钱载
朝代：清
体裁：七言律诗

崇上徽称庆庆辰，凤书锡尔普臣民。一阳盎盎常旋泰，万福绵绵足蕴仁。经训虽闻人主孝，古来未有我家春。直从列庙思贻燕，爱敬深加戴紫宸。
画柳枝送蔡修撰以台归觐
作者：钱载
朝代：清
体裁：七言律诗

南宫第一状头仍，偻指吾禾得未曾。堂上老人颜共喜，里中阴德后方兴。暂辞晓日螭坳直，迥向春风鹢首乘。等是长条攀最好，三千驿路别情胜。
画眉关
作者：钱载
朝代：清
体裁：七言律诗

山盘水曲阑干横，土石高高凿口行。后水转为前水出，左山趋与右山迎。钱塘天竺寺遥辨，凤县心红峡近争。千里绿阴春乍老，画眉关外画眉声。
留止海淀人家二首·其一
作者：钱载
朝代：清
体裁：五言律诗

䆗筱城西墅，岧峣苑外山。入门篁翠湿，临槛柳丝閒。方沼新泉听，平台仄磴攀。夕阳何太好，为傍缭垣殷。
留止海淀人家二首·其二
作者：钱载
朝代：清
体裁：五言律诗

缓步屦生香，邻家打麦场。黍苗今岁盛，豆荚几畦长。习射频穿的，催诗未就章。高林声不住，添得一蝉凉。
瘗鹤诗为曹明经庭栋作
作者：钱载
朝代：清
体裁：古风

鸭脚树阴阴。佛阜北，慈山南。辛酉产鹤处，乙亥瘗鹤处。在世十五年，适来还适去。鹤之主人邀我诗，我诗与鹤作铭词。
癸卯蒙恩归冬十二月十五日克葬张夫人于九曲里之原预营生圹戊申载八十有一岁而复为之诗
作者：钱载
朝代：清
体裁：五言律诗

克葬少相答，预营初不奢。山松及梅萼，篱槿又兰芽。同穴如同室，我家本汝家。贱身安有此，长以主恩誇。
登东山寺
作者：钱载
朝代：清
体裁：五言律诗

冯茂山头寺，黄梅驿里人。笋舆凉重露，苔磴旷无邻。已了栽松事，难空借宿因。有情天地大，俱是幻泡身。
登华山至青柯坪望千尺幢
作者：钱载
朝代：清
体裁：古风

自观王履图，五岳此粗悉。清霄绿雾敛，三峰纯石一。石缝土积尘，居然草纤茁。如是七千丈，四方周嵂崒。希夷崖又蜕，初平谷既叱。垂锁下上攀，轻于船挽繂。娑罗即菩提，独立意款密。青柯馆深造，十八盘险出。青铁削西峰，山半众非匹。壁悬野生桃，左右矫风日。孤幢俨以招，双屐不余尼。怊怅玉井莲，修茎飐芳苾。
登多景楼
作者：钱载
朝代：清
体裁：七言律诗

第一江山第一楼，阑干孤迥俯晴秋。几家北顾凭天堑，终古南朝怨石头。烂漫尽呼京口酒，翩翻难狎海门鸥。鬓丝未遣无情甚，斜日寒风为少留。
登泰山赋
作者：钱载
朝代：清
体裁：七言律诗

社首云亭诞谩传，翠华频岁祝釐虔。远稽舜典春行礼，上法仁皇德备乾。回马岭开蹲虎石，万株松落两崖泉。东来实受君恩大，日观峰头见海天。
登燕子矶望金陵
作者：钱载
朝代：清
体裁：古风

观音门外春风湿，矶石横当大江立，矶头客袂吹江急。岷山脉，趋建康，中脊而降翕复张。鸡笼覆舟，钟阜石头，孙郎作始江为沟。长淮群山合沓以内向，昆明秦渎环宫流。司马刘萧陈与李，割裂窃据悲徒尔。江为家户淮篱樊，指麾半壁诚难安。何来兴王混区夏，再传宗祏仍相残。江乎江乎吾酹汝，南北之限吾勿与。波寒野静天收雨，举酒问天天不语。江月白，江花开。庾兰成赋下秋哀，可惜春风阅霸才。
登胥山
作者：钱载
朝代：清
体裁：古风

州人齿踰壮，未识近郭山。兹山亦傅会，数仞殊孱颜。灵支自双峡，涌出平田间。周以种菱水，曲为卧柳湾。村农庙鸱夷，野鬼莫敢奸。繇来忠义魄，到处土木顽。陆家墓柏老，樵斧幸弗删。贤愚同此尽，翁仲知其艰。书堂碧筱影，石剑青苔斑。偏提可常醉，何必秋林殷。
登西镇吴山
作者：钱载
朝代：清
体裁：古风

五峰天挺秀，一水汧流佳。东西径屡进，前后屏双排。前屏土肤渐，后屏石骨皆。石即五峰插，秀杰高其侪。镇西中立小，肃穆四峰谐。大贤左拱岿，灵应右拔㠢。南临会仙俨，北顾望辇偕。各携小峰侍，中立独如斋。森森邃投谷，仄仄危缘崖。下尺岩垂霤，一绳雨滴阶。古根遍枫栎，茂叶连柏槐。峰峰紫白花，层层绿萱荄。惜不及霜晓，喜犹过春霾。出险惊白发，升空破青鞋。灵湫绝壁下，呀豁门常䦱。石上字半蚀，树阴眼频揩。静测龙所宫，膏枯非磔蛙。旧祠守者去，叵奈夜虎豺。遂置仙人碥，甘输樵子柴。终南埙篪儗，太华项背挨。职方秩于镇，牢醴虔不乖。山外山周环，山内山旋蜗。吴山关陇跨，李令云岚怀。兹岁降御香，嵩呼燧靡涯。
登陶然亭后阁看雪同翁学使方纲曹少卿学闵陆秋曹锡熊家学士大昕
作者：钱载
朝代：清
体裁：七言律诗

冬至将临已觉春，小轩独处木无尘。偶然木屐寻诗地，俱是金门贺雪人。日照中天三殿迥，云开西阁万峰新。市烟青断还相指，今夜何妨酒百巡。
登骊山
作者：钱载
朝代：清
体裁：古风

宝坊大地阳春榜，仁庙西巡驻天仗。御汤赐与百姓同，秦汉隋唐迹无两。使臣岂访唐华清，当年闻说求长生。年年十月贵妃五家剑南旌节盛，从幸观风讲武按歌斗鸡舞马绣岭东西横。十六长汤暖，大小毬场平。老子太上兴不浅，羯鼓楼前玉像明。津阳门今在何处，县门北向临潼城。缭垣半曲细草乱，古柏万株高烟晴。朝元阁已更，惟有金精在。雕琢擅良工，流传信真宰。星辰汤不改，复出海棠汤。依然一阕香词读，石上青苔照夕阳。
白云观
作者：钱载
朝代：清

岂为南宗别，重寻大极墟。先生蓑好在，止杀语何如？柏子微风际，梅花细雨余。十年登阁意，只益鬓毛疏。
白云观
作者：钱载
朝代：清
体裁：五言律诗

岂为南宗别，重寻太极墟。先生蓑好在，止杀语何如。柏子微风际，桃花细雨馀。十年登阁意，祗益鬓毛疏。
白沙泉
作者：钱载
朝代：清
体裁：古风

冈垄擘多支，松声曲折内。喜无仙鼠飞，当路一泓对。我未见泉初，瓶担凡几辈。回味廿年甘，心知此间在。湿粉了涵光，四林清晻薆。我心泉讵知，厉齿偶然逮。僧归持应器，问一答成再。客如不入庵，篱犬亦何吠。
白莲禁体二首·其一
作者：钱载
朝代：清
体裁：七言律诗

绿意连天暑气降，四围浓柳影幢幢。低擎水面曾无染，夐立风头不可双。野老庄扉开晓月，女儿衫纻濯秋江。最怜草动沙明处，坐杀蝉声半夜窗。
白莲禁体二首·其二
作者：钱载
朝代：清
体裁：七言律诗

艳歌缥缈自风汀，佛劫仙尘梦已醒。还向静中闻馣馤，又于空际见娉婷。船回浦雨初收冷，鸟下陂烟忽断青。一曲洪波岂天上，折归纤手任冥冥。
白雀寺
作者：钱载
朝代：清
体裁：古风

芦芽桑已叶，打桨龙溪晴。风和烟正暖，到岸中田行。涧桥接松径，数里苍云横。云阴绣菜豆，泉竹时相声。池光寺门内，殿脚莲峰擎。传经与报身，几劫缁流更。后亭收太湖，愈上每空明。迢迢一气拥，隐隐诸岚生。南檐俯州城，绀塔支飞英。道场意孤特，远漾浮鲜晶。殷红摘野卉，下步荒坳清。碧岩高不及，回睇霄峥嵘。
白鹿洞书院
作者：钱载
朝代：清
体裁：古风

五老峰东南，下为后屏山。一山隆隆起，四山宛宛环。庐岳控湖江，蕴灵于此间。李公养白鹿，无洞名自传。南唐洎北宋，设学递大焉。复兴力朱子，继踵怀明贤。仁庙褒正学，奎画耀瀛寰。人文作一区，讲习涵百年。蔼兹衿佩心，乐是山水缘。山回修不高，水深循以湾。桥分径窈窕，畦出峡潺湲。怀仁若抱义，得见方知然。入门拜庙肃，历阶谒祠虔。文会堂清清，秀萃莫可言。岂惟诲有师，岂惟饩有田。乡邻无徭役，城郭无戈鋋。明诚中庸至，敬义德业殚。愿如成公记，淳固悫实还。科举义利岐，舜蹠人禽关。道非贫是忧，学非禄是干。如徒场屋志，曷弗洞规观。松声院东西，竹影窗后前。云壑此间壑，风泉此间泉。偶来明即去，独寐歌硕宽。
百福巷作
作者：钱载
朝代：清
体裁：七言律诗

乳雀庭空迅晷迟，绿阴风动叶翻枝。自伤晚达难驱策，实感深恩有鉴知。一屋便安忘歉岁，三朝生长报何时。远书孤侄山东至，苦说河南接壤饥。
百花洲燕席感赋二首·其一
作者：钱载
朝代：清
体裁：七言律诗

野苹听后仗群贤，好我如何却此筵。扇影衫痕秋水上，柳丝荷盖夜灯前。亦知马祖难成佛，谁信文箫易得仙。鲙取湖中鱼味美，深杯尽耐百分传。
百花洲燕席感赋二首·其二
作者：钱载
朝代：清
体裁：七言律诗

卯岁庚年又九秋，氍毹舞遍只芳洲。君恩实有臣家事，四座翻催一客愁。天上公归星纬烂，汉南树老露华流。酒悲已被哀弦觉，诗好仍烦素壁留。
百花洲追感金总宪先文端公二首·其一
作者：钱载
朝代：清
体裁：七言律诗

鸳鸯鸂鶒自相亲，绿芰红芙间白蘋。章贡一江庐阜见，徐苏两姓菜畦邻。别非三月非三岁，道是新人是故人。今夜直须洲上立，露华如水梦无因。
百花洲追感金总宪先文端公二首·其二
作者：钱载
朝代：清
体裁：七言律诗

梦幻元知欠百年，龂龂内省与齐贤。状元已失文章伯，太傅今归兜率天。下直考评尝烛下，登高樽俎即栏前。堤杨拂槛窥人意，风更凄然露泫然。
皇上六旬万寿诗
作者：钱载
朝代：清
体裁：古风

圣心格天勋华臻，天心佑圣福禄申。行健自强乾德安，四德时措长以仁。一中执之万化根，寿民寿国皇自敦。帝谓从斯弥亿年，敛更于庚引达寅。任成万物寿星躔，政平多辉之月圆。六甲初周循如环，九重繁祉以介焉。惟皇事天夙夜敬，总我地维握天镜。奉若天道祈永命，四方之极履中正。纲之纪之太阿柄，敬之敬之列祖圣。夭下全盛德祚盛，如南山寿天保定。勤家天下为一家，家法有常德训加。傅导之义勉研摩，自家而推周四遐。听政随所即正衙，髅元息息吹琯葭。日播尧勋与舜华，九功叙兮九叙歌。如天如地群生嘉，如万佛赞优昙花。我皇孝德绳崇徽，我皇孝德承慈闱。春晖日永娱天晖，四时春在天香馡。敕天惟时亦惟几，吉者百福之所归，悬璧连贝拱太微。礼曰国肥先家肥，先知稼穑则知依。省方观民泽宣畅，翊大安舆莅仙仗。与物为春答慕向，大哉至孝近乎王，至哉能以天下养。绍衣载至于留都，视边讲武岁三驱。贤为驷兮道为舆，岱宗孔林少皞墟。更秩崧高伫中区，防河捍海越与吴。秣陵之山钱唐湖，皆奉慈颜时起居，衢皆康衢皆福衢。所过便蕃赐田租，教民务本奢费除。吏察士选乐只且，川岩映发仙毫纡。我皇文洽天人文，圣文有万统圣真。说经评史误则刊，夐超博奥诸儒伦。书圣画禅众妙门，胥万物源造化源。乙夜之勤修政勤，规矩诚设绳墨陈。亲行承祀必严禋，精气所感百灵宾。保我本支庸展亲，寿恺令德世弥惇。八旗旧俗其朴淳，九州万国其丰殷，财成辅相左右民。炎之如日威如神，函之如海养如春，惟臣哉邻邻哉臣。思贤若渴庶政分，谨小慎微政体纯。惟皇心切文辄宣，圣性圣情见睿篇，事事物物时时然。岂惟文德光迪前，守文难兼创业难。西北曰边东南徼，金川既平武功劭。准部回部辐辏效，辟二万里应呼召。三碑巍立先师庙，乃征南蛮靖南诏。吁我解围获丑告，无私覆载无私照，先几之筹亲总要。惟皇劳心三才理，劳心丕巩太平址。礼乐政刑既勤止，万化之原彻表里。严恭寅畏一其揆，是以天申集繁祉。卿云糺缦敞玉宸，来岁重光岁在辛。圣母万寿跻八旬，慈荫万宇咸春温。元旦普赐田租恩，算缗几三千万缗，圣寿慈寿岁庆频。藏富答天惠元元，丙寅丙戌两优蠲。今年广被尤滋繁，元会太和列庆筵。特诏入殿蓬莱班，喜起舞进瑞雪纷。作人开科雅化先，皆在郊陬如凤麟，时雨山川其出云。畿南春多水泉香，安福舻稳行中央。恭奉安舆日舒长，玉烛维调宝命昌。二淀神护灵飙扬，缛林芳兮馥渊芳。析津士民江浙商，豳人偕来祝公堂。御园槐绿薰风凉，群臣愿上万年觞，我皇至德谦尊光。却而弗许诏至再，节其繁文物力爱。惟诸臣心靖共逮，答天祖贶谊斯在。恭惟来岁迓慈禧，福禄万年登期颐。舞綵胪欢阊阖开，圣寿天齐祝方来。且勿叩请虔，今兹大哉我皇孝治原溥天。庆洽庆昌辰嘉辰泰辰初度辰，刚健辉光德日新，八千春秋如大椿。六甲纪在时宪书，诏始来年递纪馀。辛卯庚寅周复初，递增百二十年俱，臣愿圣寿万年踰。寿昌寿昌宝祚蕃，皇子皇孙皇曾孙。称觞万年朝野欢，惟皇至德中正观，万年福禄熙鸿醇。
皇史宬
作者：钱载
朝代：清
体裁：五言律诗

𤾭历门旁启，秋晴毂乍停。五朝尊简册，万祀翊神灵。石室云涵紫，瑰阶草积青。敬襄螭右职，绳武训为经。
皇太后万寿上诣慈宁门率诸王公大臣行庆贺礼侍直恭纪
作者：钱载
朝代：清
体裁：七言律诗

太平圣子拜于门，元气翔霄正晓暾。浃月畅春堂上喜，敷天长至表中恩。飞龙鸣凤如心合，甘露嘉禾应曲繁。早敕琼筵奉和乐，无疆受福献尧樽。
盆荷不高感赋
作者：钱载
朝代：清
体裁：七言律诗

万苍翁开宝泽堂，百福巷穿凤池坊。天许病犹常共住，老来诗更不成章。初更檐蝠扫尘净，五月瓦松滋蔓荒。种藕清明前及早，盆池叶短肯花香。
看采橘
作者：钱载
朝代：清
体裁：五言律诗

叶绿红藏颗，枝繁重压桠。头头笼匀满，面面隥高斜。妇女携还立，儿童拾又哗。东西山两岸，客舫正依沙。
真州二首·其一
作者：钱载
朝代：清
体裁：七言绝句

回首江桥几阕词，东风剪剪雨丝丝。折花对酒难寻伴，一霎船过爱敬陂。
真州二首·其二
作者：钱载
朝代：清
体裁：七言绝句

篷窗无语看潮生，瓜步山低渐近城。多谢窦家门外柳，向人今日作清明。
眠云室
作者：钱载
朝代：清
体裁：古风

阴阴翠微午，馀湿松气芬。看云习我懒，僧更懒于云。酌泉同法雨，知是一家分。
短篱
作者：钱载
朝代：清
体裁：五言绝句

云气时时生，下上忽开续。槿篱弗使高，恐碍平林目。
石州慢·过张给谏、编修兄弟，偕寻纪侍御、秦侍御，遂游陶然亭，归饮秦侍御斋，与纪侍御棋罢赋
作者：钱载
朝代：清
体裁：词

雪霁收寒，风午酿春，天旷延瞩。行行人影成三，夹巷叩扉声续。林枯水浅，但借高阁危阑，西山早向城头簇。芳草岂无心，只今朝难绿。催促。聊排酒具，莫待厨娘，更携箫曲。鸦暝俱还却醉，少游吟屋。鬓丝因甚，枉被一穗镫花，年来暗笑翁真秃。犹是未能抛，赌输赢残局。
石臼漾残雪
作者：钱载
朝代：清
体裁：古风

篆纹流至清，本是苕所派。况来雪晴时，艇子摇益快。风鸟声不闻，烟林色如坏。人家屋山竹，梢叶已胜画。高城渺回首，翠霭隔香界。谁为施水游，屐齿佛前败。
石铫歌
作者：钱载
朝代：清
体裁：古风

苏公别黄至真州，写经尝止楞伽院。泉甘名之慧日泉，至今泉在仪徵县。县人客京尤水村，日日饮泉邻佛园。市头一日石铫买，周穜饷公器尚存。铫如钵空如玉温，厚悭半寸照彻暾。玉苍钵香煎茶烦，有流无脚何有跟。旁琢耳三菊瓣翻，小铜镮穿柄所根。其柄赤铜三股协，提处范一茨菰叶。叶尖分股股下接，后一前二凭手捻。其盖元祐篆可摩，其底火斑剥落多，中容一升平不颇。铫初见公辄与哦，我不见铫曷以歌。呜呼，穜方司理于江宁，公未赴汝留金陵。哲宗改元公入侍，荐穜学官相识曾。后来穜疏安石配神庙，公也两章自劾缪举惩。一铫之交悔且晚，乃用图此来誇称。呜呼，石兮石兮亦可爱，烧器虽轻阅人代。隔江试望东冈閒，愁绝南唐失研山。
石阻
作者：钱载
朝代：清
体裁：七言绝句

石阻溪回雪激湍，一重滩作两重滩。可怜碧玉潇潇响，才下滩门上便难。
石鼓书院
作者：钱载
朝代：清
体裁：古风

潇湘随我零陵北，恰与邵阳烝水即。浸江石起如大矶，右顾回雁峰开霏。夕阳满身偕二令，朱陵洞外风飘衣。处士之庐讲习所，邦人犹记朱张侣。西溪草碧没洼尊，槛俯东流去何许。题名可识馀史杠，惜无琴客弹秋江。
碧水辞
作者：钱载
朝代：清
体裁：古风

白日郭南楼，鸳为湖碧水。水碧鸯不飞，心为故鸳死。十五身许薛，二十郎问凶。女虽出小家，此义亦所同。养母十年馀，母殁乃归薛。吁嗟年复岁，何岁以同穴。女谁不有夫，人谁不有身。里中杨氏女，愧我须眉人。
磨勘试卷
作者：钱载
朝代：清
体裁：五言律诗

举到盈箱牍，先休禁例违。准绳釐始得，玉石杂原非。我圣崇科选，群公慎责归。所难言黜落，岂独念寒微。
社稷坛双树歌
作者：钱载
朝代：清
体裁：古风

晓趋阙右陪祀坛，礼毕巽隅观古树。一株空腔铁立短不仆，于铁丛生十百干森布。一株三尺一折两折倒地枯，折入深土旋作品字三根粗。第三根活昂首重扶疏，折折仰裂半乃肤。株双种一梢曲直，嘉实西羌骞所得。朝衣手揽匝绕之，春风自吹画者谁，敬之敬之神扶持。
祁县
作者：钱载
朝代：清
体裁：七言律诗

遥山相夹走高原，寒食骎骎气未温。酒事无功杜康庙，隐君伯况小韩村。东南风急难飘雨，桃李花迟只闭园。祁老举贤如午赤，文家陵轹又安论。
祊河渡口
作者：钱载
朝代：清
体裁：五言律诗

费县泉东注，沂州岸北环。古田犹自绿，晓月为谁弯。庙立空腔树，村堆没骨山。南鸿高的的，春暖亦知还。
祗领世庙朱批谕旨一百十二册恭纪二首·其一
作者：钱载
朝代：清
体裁：五言律诗

特敕金函赐，先皇宝字瞻。心心贯终始，语语镜洪纤。家法敷天旧，官箴向日严。重惟推至教，于以巩劳谦。
祗领世庙朱批谕旨一百十二册恭纪二首·其二
作者：钱载
朝代：清
体裁：五言律诗

上下交无咎，天人际有常。十三年纪握，亿万世谟彰。在野传如见，趋朝拜是将。绍衣申百职，总为兆民康。
祝大舍人请假归里话别二首·其一
作者：钱载
朝代：清
体裁：七言律诗

春雪西郊忆去程，复为聚散两萍轻。孔公忽过参军岁，孟子还希太学名。居士维摩愁小劫，侍郎碧落话长生。万缘一笑都无就，祗向人间阅悴荣。
祝大舍人请假归里话别二首·其二
作者：钱载
朝代：清
体裁：七言律诗

故园伴侣各蒿莱，涵白书窗荫樾开。莼菜鲈鱼吴下品，庆孙越石洛中才。关河若个思余甚，尊酒常时谓舅来。寒坐定依池上竹，小春先赏岭头梅。
祝舍人维诰王秀才又曾万孝廉光泰陈秀才经业汪上舍孟鋗仲鈖过草堂邀载同赋六首 其一 打麦
作者：钱载
朝代：清
体裁：古风

火王割䅘麰，江村周六月。随风稻床响，并舍丝车歇。连枷亦敲击，飏篮互蓬勃。秆轻颗颗金，芒净纤纤核。有雀四驱吓，尔杷再掀揭。妇姑毕场功，唤答在林樾。彭彭复魄魄，扫取麧与糏。来朝便相晒，莫叫鸡头鹘。
祝舍人维诰王秀才又曾万孝廉光泰陈秀才经业汪上舍孟鋗仲鈖过草堂邀载同赋六首 其三 插秧
作者：钱载
朝代：清
体裁：古风

妾坐秧田拔，郎立水田插。没脚湿到裙，披蓑湿到胛。随意千科分，趁势两指夹。伛偻四角退，遍满中央恰。方方棋枰绿，密密僧衣法。针针水面出，女手亦留掐。斜日日两竿，白雨雨一霎。田头飞鹭鸶，林际叫鹎鵊。
祝舍人维诰王秀才又曾万孝廉光泰陈秀才经业汪上舍孟鋗仲鈖过草堂邀载同赋六首 其二 罱泥
作者：钱载
朝代：清
体裁：古风

昨夜看天色，共说今朝晴。我船篷已卸，虽雨担罱行。两竹手分握，力与河底争。曲腰钳且拔，泥草无声并。罱如蚬壳闭，张吐船随盈。小休柳阴饭，烟气船梢横。吴田要培壅，赖此粪可成。杨园补农书，先事宜清明。
祝舍人维诰王秀才又曾万孝廉光泰陈秀才经业汪上舍孟鋗仲鈖过草堂邀载同赋六首 其五 贮水
作者：钱载
朝代：清
体裁：古风

南州苦梅烝，得水雨亦喜。名之曰天泉，谷帘不过是。今年芒种寒，闰月檐声驶。吾庐瓮盎盈，功赏最童子。远胜厨笕通，逸甚舟瓶委。清怜月孕光，冷讶石流髓。蓬蒿仲蔚欤，消渴文园矣。茶经复水经，寂寞千秋儗。
祝舍人维诰王秀才又曾万孝廉光泰陈秀才经业汪上舍孟鋗仲鈖过草堂邀载同赋六首 其六 合酱
作者：钱载
朝代：清
体裁：古风

淘麦磨得面，煮豆配作黄。盖以谷楮叶，摊之深曲房。石缸水担汲，篾篓盐称量。乘炎晒使熟，投块和如浆。覆时宁忌雷，成日终宜凉。勺药倘同味，鯃鲗难分将。国宾天子执，物微礼用章。畴谙醢人职，聊缀齐民方。
祝舍人维诰王秀才又曾万孝廉光泰陈秀才经业汪上舍孟鋗仲鈖过草堂邀载同赋六首 其四 扳罾
作者：钱载
朝代：清
体裁：古风

一雨洲渚活，荻芦风不乾。溪翁夜来梦，已落门前滩。撑船簖摸䍡，呼儿矶飏竿。奢心树四木，独立挽且看。初投意沈静，数举声笑欢。牵来萍叶碎，守至星光阑。民租画水面，终觉江湖宽。强鱼脱复得，粗饭饥自餐。
祭何公墓
作者：钱载
朝代：清
体裁：五言律诗

德政乡非远，何家桥独存。荒丘笼翠筱，片碣照初暾。易姓难忘自，同宗实有原。赵邻四百载，守墓郁成村。
祭孝廉金先生暨元配马孺人厝所
作者：钱载
朝代：清
体裁：五言律诗

哭寝遥难及，成坟此定佳。实蒙犹子视，如切二人怀。宿莽泪多湿，长号风不霾。雪堂灯火语，头白悔相乖。
祷河辞
作者：钱载
朝代：清
体裁：古风

清水受奔腾，黄水贯渺漫。低村缩犹浸，稻属纷遥滩。仪封考城决，谯邑涡口延。筑塞重筑塞，去年及今年。天子轸黎元，不惜亿金钱。河莫泗滨去，河其彭城还。其徙亦无所，海门东且宽。况偕洪泽河，仍走云梯关。河心讵不明，河力庸有艰。沙排故道深，飙驾经流宣。我皇礼河至，增庙徐州山。扬旌饫醴牢，福民岁告虔。河兮亟此绝，河兮复彼安。徐州上下州，夫柳万万千。有堤天忍弃，无堤天忍残。幸勿久于淮，淮淤功莫殚。
秀峰寺
作者：钱载
朝代：清
体裁：七言律诗

随云逦迤鹤鸣还，入坞周遭木叶殷。仁庙心经三宝上，秀峰天笔万青间。书堂买地由中主，瀑布烧松是了山。直踏飞流望江海，鄱阳西对落星湾。
秋圃九咏 其一 豆花
作者：钱载
朝代：清
体裁：五言律诗

风露叶翻翻，花翘紫白繁。山明隐居屋，江冷野人园。瓜架近连蔓，菜畦斜绕根。此间新荚绽，吾欲就盘飧。
秋圃九咏 其七 姜
作者：钱载
朝代：清
体裁：古风

清明雨初泼，下种催分畦。榴花繁照村，颇觉苗生齐。秋社燕飞急，新芽爱柔荑。指匀略红白，尖嫩差高低。无花自无实，可菹亦可齑。草纤耘即去，那更憎萋萋。缚棚早盖覆，林影斜阳西。
秋圃九咏 其三 蒲萄
作者：钱载
朝代：清
体裁：古风

大宛昨贡马，讵在取蒲萄。寄声温日观，水墨能尔豪。
秋圃九咏 其九 虫声
作者：钱载
朝代：清
体裁：古风

朝阳复夕阳，唧唧隐飞藿。况兹大野霜，积以中园萚。初犹远阶砌，终亦恋篱落。每因月夕清，坐使纻衣薄。胶胶鸡又鸣，轧轧丝频络。雨黑难为灯，草深自成壑。岂其无所知，岂其有所托。人间儿女心，为尔几销铄。永惟稼穑先，博物周公作。
秋圃九咏 其二 牵牛花
作者：钱载
朝代：清
体裁：七言律诗

青蔓非萝著处缠，翠英如盏吐来圆。映空最觉云光嫩，承露俄愁日色蔫。秋梦与人分院浅，晓凉因尔到篱偏。何须织女邀亲摘，种向盈盈一水边。
秋圃九咏 其五 柿
作者：钱载
朝代：清
体裁：五言排律

漫诩华林植，烟霜自接柯。八棱名擅独，七绝性殊它。枫槲晴相亚，姿颜晚更酡。甜逾蜜筒熟，寒较庶浆多。篾络应皆尔，楂烘定若何。笑人筵上割，书叶又成歌。
秋圃九咏 其八 蝶
作者：钱载
朝代：清
体裁：五言律诗

未应誇凤子，妩媚且成閒。衣晒菊黄色，梦遨秋碧间。自知双亦得，犹愿队俱还。团扇南园会，曾经恼鬓鬟。
秋圃九咏 其六 萝卜
作者：钱载
朝代：清
体裁：古风

土酥辨金城，北产故自佳。沙畦松且沃，深浅随时埋。纷敷丛稍青，纯白质可怀。叶根但咀嚼，生熟何殊差。园丁告主人，法不宜密排。地宽则下肥，壅灌仍各谐。亦勿带露锄，锄恐虫生皆。
秋圃九咏 其四 葫芦
作者：钱载
朝代：清
体裁：古风

巡圃诵毛诗，南有樛木瓠累之，幡幡者叶匏错垂。瓠甘匏苦心自知，瓠长匏短颈腹为。断壶断壶霜蹋蹊，色泽而坚可提携，子属皆曰葫芦兮。材与不材食不食，葫芦葫芦安所职。蟏蛸网篱鸣促织，落日无风有寒色。我欲作要舟，江湖满地长东流，子宁不抱千金忧。我欲盛美酒，家无秫田酤则有，与子期乎酌大斗。葫芦葫芦用亦多，饮酒之乐奈乐何。
秋晓启銮篇
作者：钱载
朝代：清
体裁：古风

行宫天碧金钟鸣，山下万帐红灯生。人声马声及车声，肃肃并作清风清。绿杨如云辇道平，皇帝御马云中行。躬导慈辇百祥迎，天仪有晬欢童婴。承家绳祖之经营，视边秋狝秋今成。宰相以下羽卫盈，馲驼络绎发大营。雨师飞飞一舍轻，沃壤已见五柳城，螺山插天天澹晴。
秋瓜纹𤂱砚歌为姚员外晋锡赋
作者：钱载
朝代：清
体裁：古风

绿玉不琢体自然，镜光开面崖立边。面纹有瓜瓜卧田，两叶黄烂蒂脱偏，只无屈曲须蔓缠。员外识是𤂱溪石，九溪之𤂱山沁碧。类于端溪闻在昔，吴琚进御弃可惜，讵意寒厅供此席。我来试砚发我歌，欲食奈尔秋瓜何。
秋草
作者：钱载
朝代：清
体裁：五言律诗

秋半萋更绿，鳏鱼夜不眠。无灯照孤馆，有梦落遥天。淮莫黄河入，江元大海连。山风何激切，顶发倍萧然。
种桑秧
作者：钱载
朝代：清
体裁：古风

雨晴昏旦变，土脉松何如。后园惜多旷，深草久不锄。乡人担桑至，剥啄适饷鱼。分将五十本，高可三尺馀。恻恻呼短僮，出我鸦觜锄。屋头云淰淰，畦畔风徐徐。我桑不求美，贵在补厥初。已成幸相保，摧折宁当虚。邻翁笑来助，我术遂弗疏。夕阳功告毕，休立潜欷歔。老桑念始种，我发母手梳。养蚕作儿衣，无年手拮据。小桑今即补，母逝不倚闾。蚕丝乃自计，擢发伤居诸。小桑岂必大，亦赖荒秽除。老桑尤待粪，僮力难倚渠。清明叶齐白，瘦地怜独纾。勤能偿废坏，隙可容瓜蔬。此身无远大，敢冀烦忧祛。烹鱼酌二佣，檐溜方渐洳。
种草花
作者：钱载
朝代：清
体裁：五言律诗

山邻我犹客，市担草皆花。雨里杂红翠，墙阴连整斜。酒悭惟茗对，书懒且诗誇。武列水东馆，生涯何有涯。
种草花作
作者：钱载
朝代：清
体裁：七言律诗

不出兼旬废应酬，放歌一室当遨游。自知小病元非病，人道长愁始欲愁。壁上好山真面目，栏前芳草富春秋。从来落落天堪信，何取沾沾食是谋。
种菊满书堂之庭载当扈跸避暑山庄曹大宗伯直庐西近许为灌泉除蠹长句奉简
作者：钱载
朝代：清
体裁：七言律诗

三月分科四摘头，五肥六水旋关忧。节过大火焦于火，盻到中秋菊有秋。好是张南趁周北，绝非王鞅泥裴輶。塞程归马先重九，花坞堂前竹叶刍。
秣陵
作者：钱载
朝代：清
体裁：七言律诗

秣陵杨柳不胜攀，数尽归鸦落照间。蜡屐唾壶纷士女，投鞭麾扇此江山。终南泾渭消磨剧，三代唐虞阙略还。合遣端忧庾开府，渺然家国但衰颜。
秦二世刻琅琊台始皇刻石诏书
作者：钱载
朝代：清
体裁：古风

秦皇刻石颂秦德，初峄山，后会稽。辞皆不称始皇帝，如后嗣，久恐迷。二世东行章盛迹，尽刻当年所立石。诏曰始皇帝所为，从臣请可因明白。此刻乃是琅邪台，泐馀幸免太武摧。李斯实从定斯篆，以勘本纪如琼瑰。琅邪县，渤海间，南登作台俯众山。留三月，乐未悭。列侯伦侯名氏班，与颂功德塞瀛寰。徐市既遣卢生还，连弩射鱼之罘湾。岂知星坠为石黔首刻，其石虽销亦垂式，东行之刻又何亟。
秦学士大士又作柴门稻花图属题
作者：钱载
朝代：清
体裁：古风

昔者诗人许丁卯，尝以晚至韦隐居。村径绕山松叶底，柴门临水稻花初。君何独赏柴门句，一再图之总成趣。擢秀高低熟雨旸，舒英早晚稠风露。南畦叶绿转东畦，东溪水白入西溪。紫蟹肥怜稻花蟹，黄鸡肥是稻花鸡。罗含庾信俱无宅，画出青山原咫尺。君若能为秦隐居，我其丁卯桥边客。
秦淮河上二首·其一
作者：钱载
朝代：清
体裁：六言诗

篱门五十六所，栅塘二十四航。祗有青溪一曲，曾见琅琊诸王。上冢过寒食节，瞻园问大功坊。风筝城里高放，暖煞家家绿杨。
秦淮河上二首·其二
作者：钱载
朝代：清
体裁：六言诗

空记林泉第一，苦留风雨相兼。辛夷开后水榭，乙鸟飞来画帘。手帕图怜时世，春灯影笑韬钤。江山不改千古，生子当如紫髯。
移居
作者：钱载
朝代：清
体裁：七言律诗

北城久住爱南城，赁得南城却有情。屋小而新庭颇广，身安则静兴俱清。邻烟远远看飘叶，巷月深深听转更。祗欠一湾桥外水，藜光春步雨初晴。
程舍人晋芳招同刘学士星炜朱编修筠曹编修仁虎汪舍人孟鋗家学士大昕饮紫藤花下分韵得紫字
作者：钱载
朝代：清
体裁：古风

立夏已近风信阑，老藤含苞还坼蕊。我无一架晴压檐，君有百壶宿担市。懒癖徘徊适先造，萧斋止复关名理。像悬初祖袈裟红，花覆中庭璎珞紫。轻云度天不漏日，蜂蝶去来人坐起。透鼻繁香斜卷幔，当头密影平铺几。玉山可颓春倍惜，劝醉未觉流光驶。但息尘踪自冷暄，便飞雨点何嗔喜。却忆童时村圃晓，高榆娄络飘新绮。看穿白练拥烟丛，攀杂黄蔷翻露水。臭味原于野人合，豆苗菜荚闻都似。放梢邻笋傥笑余，京洛尊前鬓丝累。况对佳辰怀淡漠，难及群贤词旖旎。花阴且要月同眠，月上定应花曰唯。
程舍人晋芳请假南还有吴门小筑之图题以送之
作者：钱载
朝代：清
体裁：七言律诗

召试蒙官近七年，未成进士极萧然。移家欲别淮阴月，买舍将栖笠泽烟。梦亦有乡谁谓远，归非无路或之先。催他程纪东西住，俟我春游木渎船。
穿心罐同汪上舍上墫作
作者：钱载
朝代：清
体裁：五言律诗

莫笑中无有，怀之热满腔。熬煎深可耐，肝胆直难降。园晓雪声竹，月高松影窗。微哦放翁句，湍转一条江。
立四望石文殊塔左观瀑布
作者：钱载
朝代：清
体裁：古风

黄岩上更上，苍磴盘复盘。崖跟旋升空，岭脊叉瞰湾。坪石根虚无，面仅敷僧单。遂倚宝塔峭，相对瀑布寒。其东马尾水，鹤鸣龟背间。其西双剑阴，坡顶瀑所源。其中大龙池，深黑物有蟠。滥觞始涓涓，建瓴下潺潺。岩叠壑受之，㶁㶁平流穿。孤寺藓苔径，双崖篁筱烟。水亦自口出，石唇缺无前。一落成此奇，天下之绝观。初如匹练挂，直是银河翻。半腰棱摺摺，中幅斜翩翩。铁色十里壁，玉光千仞湍。曳风雪洒纷，撒空珠跳圆。玉垂石缝稠，涛舂石齿喧。荒坳逝何底，恐坠踵不安。奔流信无事，青峡下开先。高高向彭蠡，天外江流宽。秋晴许我游，一筇卓千峦。怀哉怀家江，所不生羽翰。雁荡大龙湫，石梁天台山。
立夏日雨湖楼即事二首·其一
作者：钱载
朝代：清
体裁：七言律诗

迅晷追思梦亦慵，楼窗几揽发𩬛松。草青颇奈催蛙属，云白无何失髻峰。叶树凭天手翻覆，只鸠共客唱于喁。一回春去一回老，今岁西湖对酒钟。
立夏日雨湖楼即事二首·其二
作者：钱载
朝代：清
体裁：七言律诗

薄醉成欢帽屡斜，坐看飞瀑响檐牙。摘樱江上非双树，饷茗城中定七家。且架酴醾栏芍药，谁穿荟蔚入谽谺。清风即是杨村院，未觉瓶来乳水赊。
立春后二日对雪三首·其一
作者：钱载
朝代：清
体裁：古风

夜寂寂，晓漫漫。东风暖，北风寒。春若何，抚石阑。
立春后二日对雪三首·其三
作者：钱载
朝代：清
体裁：古风

岁云晏，鬓已斑。天玉烛，地醴泉。苟乐志，聊遗安。
立春后二日对雪三首·其二
作者：钱载
朝代：清
体裁：古风

溪边宅，海畔山。梅之树，竹之竿。我所思，下有兰。
立春日同范侍御纪侍御邵编修秦学士秦编修集戴仪部斋
作者：钱载
朝代：清
体裁：古风

京尹与礼臣，九天晓进春。右史上瑶册，告藏及令辰。从容出东华，日暖街无尘。笑声过列肆，岁事观吾人。戴公宿洒扫，遂使停双轮。且虚唐花对，早有生菜陈。庙堂作雅颂，郊棷畜凤麟。尚参蛾眉直，祗益斑鬓新。维蓬亦望麻，维兰亦患榛。君子虽曰德，览绪省厥因。落月已在屋，鸣鸡方向晨。留连徒醉止，曷以称嘉宾。
立秋夜元和县楼对月
作者：钱载
朝代：清
体裁：古风

湖山见百里，栏槛垂太清。飒沓凉风至，徘徊皓月呈。青林郁如荠，谅感梧叶惊。毕逋乌尾尾，啼上夫差城。众星稀可摘，河汉西无声。百年阅几夕，逼仄华颠明。
端范堂斋宿
作者：钱载
朝代：清
体裁：五言律诗

历职经三至，回思别二年。庭中僵立柏，烛下澹生烟。农既丰登谷，皇惟大报天。寸心无所矢，敢不藉精专。
端范堂斋宿
作者：钱载
朝代：清
体裁：七言律诗

坐深未遣阖重门，炯炯心还勉自敦。百日遂疏端尹职，十年殊切讲筵恩。砌虫语少秋风浅，庭树阴多暑雨繁。正爱单衾无梦寐，不劳纤月照黄昏。
端范堂斋宿对丁香花
作者：钱载
朝代：清
体裁：七言律诗

春寒骤暖骤多花，枳棘芟来树转嘉。向夜清斋安簟竹，就香深坐拓窗纱。炉烟袅袅频疏密，钩月纤纤半整斜。古井墙阴甘可汲，云腴一盏试新芽。
端范堂有题
作者：钱载
朝代：清
体裁：五言律诗

旁筑却南向，树疏风更寒。问名应判事，兼职是阶官。炭释衣棱冻，茶滋舌本乾。徐徐方布武，啄雀下檐端。
端范堂赋
作者：钱载
朝代：清
体裁：七言律诗

斋宿更番梦亦安，迎春即渐气犹寒。扫除藓院供连步，裁剪花林待好看。天意屡丰重降雪，圣人元日以升坛。捷书偻指来巴徼，凯入都城万井欢。
竹林寺
作者：钱载
朝代：清
体裁：古风

一僧导我先，冈垄越回复。云影高下松，泉声密疏竹。萧萧以萧萧，在涧亦在谷。自来燕子窝，半结昙花屋。转上卧佛庐，江光溢双目。磨笄正当窗，左右插簪玉。说法省初机，夹山诗可读。只令猿乌闻，淅沥微飙肃。
竹筏歌
作者：钱载
朝代：清
体裁：七言绝句

竹筏如梭点竹篙，鸬鹚拍翅下银涛。棕衣绝不蓑衣破，趁水兼他趁雨豪。
竹鸡
作者：钱载
朝代：清
体裁：七言绝句

溪风吹雨少人行，苦竹冈头树树声。泥浊水深君且住，断魂不待鹧鸪兄。
符归安大纪挽词
作者：钱载
朝代：清
体裁：五言律诗

薄宦东西浙，贫交一十年。兰言希古谊，矩步让时贤。剩记禾城锦，尝寻霅水船。寒原隔秦树，日极枉潸然。
答纪侍御示新咏
作者：钱载
朝代：清
体裁：五言律诗

一卷讵寥寂，万端何慨慷。红尘难歇马，青镜不消霜。共命鸟安树，宜男花入房。明朝定来贺，亟为注糟床。
篱坏
作者：钱载
朝代：清
体裁：五言律诗

外舍新篱隔，疏茎杂蔓笼。晓常云缀露，花渐翠加红。偪受邻墙压，嗟成半院空。假非遭甚雨，何竟及芳丛。
篱门
作者：钱载
朝代：清
体裁：七言律诗

篱门开阖野田香，杨树湾东近汉塘。晓露满畦蚕豆绿，晚风连顷菜花黄。年光只有春来好，日景谁知老去长。村里乞书寻乞画，白头成笑不成忙。
精进林
作者：钱载
朝代：清
体裁：古风

门前老梅树，对客青结子。我腹不必脉，初饮庐山水。道人眉有雪，五十年居此。
紫云山
作者：钱载
朝代：清
体裁：五言律诗

唐代记耕女，紫云常覆之。入宫非艳色，赋命偶应时。王者兰生谷，骚人木有枝。寄言与兄嫂，轑釜亦何为。
紫柏山下留侯祠
作者：钱载
朝代：清
体裁：五言律诗

祠屋近柴关，高峰四面环。犹传赤松子，相望定军山。事业兴衰际，英雄气数间。洞门七十二，惟有泄云还。
紫柏山下留侯祠
作者：钱载
朝代：清

祠屋近柴关，高峰西面环。犹传赤松子，相望定军山。事业兴衰际，英雄气数间。洞门七十二，惟有泄云还。
红心驿
作者：钱载
朝代：清
体裁：五言律诗

惟草有红心，于人何以任。云沙别淮浦，烟柳向江浔。宝剑黄金勒，罗袿碧玉簪。已难成结束，不独夕阳深。
红心驿哭文端公二首·其一
作者：钱载
朝代：清
体裁：七言律诗

丁卯王程唤我随，后来乙酉奉公诗。清淮老柳今还值，天上人间已独悲。步步经由曾不梦，心心教督更无师。滂沱老泪欹斜墨，藓壁能胜尽洒之。
红心驿哭文端公二首·其二
作者：钱载
朝代：清
体裁：七言律诗

公今碧落我尘埃，白发秋风转益哀。一字何从行述改，半年犹欠挽词裁。愧于往哲无传笔，敢以征途有荐杯。省墓幸蒙旬日假，帷前拜像见归来。
红心驿奉寄太傅公二首·其一
作者：钱载
朝代：清
体裁：七言律诗

汗漫曾随使豫章，皇华今幸也秋光。卅三驿过思公切，十九年来望我长。小馆卸衣仍雨后，明朝分路向滁阳。里居晋秩君恩重，贤子新归筑养堂。
红心驿奉寄太傅公二首·其二
作者：钱载
朝代：清
体裁：七言律诗

赐杖图形八十翁，万端常在一心中。若论上世多阴德，何以诸郎有父风。老柳身边班马恋，清淮口处鲤鱼通。洁蠲已待祈江渎，培覆真难答化工。
红桥二首·其一
作者：钱载
朝代：清
体裁：六言诗

得草将泥越燕，染云剪水春风。广陵城北艇子，桥影曲阑自红。
红桥二首·其二
作者：钱载
朝代：清
体裁：六言诗

大雷小雷不见，五里十里春田。山横碧草愁外，人在斜阳酒边。
纪侍御复亨查太守礼程舍人晋芳毕侍讲沅曹编修文埴家学士大昕集小斋分韵
作者：钱载
朝代：清
体裁：古风

寒晷逾可怀，缱绻及夜长。檐明霰已集，飙定鸿犹翔。君子幸来至，疏灯接冠裳。深谭有劝酬，不在多乐方。瀛寰荷道泰，畿甸邀年康。谅惟黍秫富，乃以尊罍香。悠悠既荏苒，碌碌徒徬徨。好而能勖我，嘉会后且常。
纪侍御裒其先友墨迹装卷属题
作者：钱载
朝代：清
体裁：七言绝句

蛮笺几擘蜡灯红，零落山邱宴未终。老矣休文自怀旧，更无谢朓与王融。
纪太仆复亨请假南归将居吴郡翁学使方纲邀同人分赋胜迹以饯载得甫里
作者：钱载
朝代：清
体裁：古风

少卿宦而归，本异天随子。闻将中吴居，其何遂比儗。天随籍长兴，既乃僦甫里。君先亦南浔，今兹更择美。则如甫里家，颂祷盖可以。去城深入村，望野曲周水。图书人左右，杞菊屋后前。置屋三十楹，毋置通江田。上冢石湖近，探梅邓尉先。东西洞庭月，七十二峰烟。是间君松扉，寂莫潮流连。明岁我归访，泊船还泊船。
纪编修复亨近以诗与秦修撰大士黏于壁一夕为偷儿取去编修又送诗修撰和之于是周学士长发卢编修文弨皆有作载过饮修撰于其右壁尽读之归亦和焉
作者：钱载
朝代：清
体裁：古风

秦君虽贫犹未极，一箧可胠囊可探。不知谁何攫金去，逸者追者相䟃𧽼。纪君闻之闭门咏，盎粟谨护石与甔。作诗送秦贴东壁，主人夜拓风窗南。室中有藏难妄意，万卷自拥他非贪。谁何乃又攫诗至，踪迹数数能无惭。秦家更酬纪家倡，和者迭起诸家堪。城南近事我初晓，适冒凉雨提荆篮。篮倾果蔬榼脍鲊，呼饮莫辞婪尾婪。昨搜东壁徒扰扰，今顾西壁翻耽耽。一笺相忆语还谑，数笺相照颜方䣻。我谓主人毋太憨，岂知偷儿情所谙。定猜墨书好波磔，或认粉本佳烟岚。取投庙市觊高价，恨未穿蛀经鱼蟫。灯疏四座盏飞百，铃静六街漏下三。起者狂思舞都蔗，坐者懒欲成瞿昙。似闻饥鼠笑且数，曰偶齧却资轰谈。
练祈杂兴五首·其一
作者：钱载
朝代：清
体裁：七言绝句

江干竹子过秋芟，个个黄金碧玉嵌。付与小松精刻制，簪头先作凤双衔。
练祈杂兴五首·其三
作者：钱载
朝代：清
体裁：七言绝句

茅柴白酒注缸清，红翠庭花快老晴。一夜雨喧沙觜缩，高桥人卖小娘蛏。
练祈杂兴五首·其二
作者：钱载
朝代：清
体裁：七言绝句

八月最防惏露雨，九月只爱护霜云。木棉花老冈身白，正好提筐采夕曛。
练祈杂兴五首·其五
作者：钱载
朝代：清
体裁：七言绝句

采淘港北浪云深，蕴草浜西霜月阴。四十二湾江到海，故应泓下有龙吟。
练祈杂兴五首·其四
作者：钱载
朝代：清
体裁：七言绝句

白鹤南飞几日还，温暾草色寺门閒。焚香欲借如来阁，卧看横云一带山。
细草
作者：钱载
朝代：清
体裁：古风

閒庭履迹稀，养成蒙茸绿。石罅赖弥缝，跣馀还藉足。
织帘先生祠
作者：钱载
朝代：清
体裁：五言律诗

落日寻高士，春山见坏扉。蛾眉殊不饰，元散竟何希。苔色井深废，树声鸦数归。里人趋社祭，犹觉道能肥。
绍兴十八年同年小录
作者：钱载
朝代：清
体裁：古风

三百三十人，唱名集英殿。叙年方就法慧寺，刻石还同闻喜宴。开耀乡，五夫里。录之传，惟夫子。夫子立朝四十日，仕于外者九考耳。夏康周宣光有馀，得贤不用乃如是。中兴科目一万五千八百人有奇，后来吉水首唱良所无。燕市黄冠归不得，绿漪堂上哭刘洙。
绍泰砖研歌
作者：钱载
朝代：清
体裁：古风

松叶青青荷叶香，小方壶中檐瀑凉。摩挲石几试砖研，水火风劫留一片。吴兴山黑秋冢崩，青玫瑰拾穿池僧。红药主人购琢此，乞铭小长芦旧史。纵殊宜城赞楚庙，也胜绛客囊汾水。法真荒幼凭司空，改元才迄承圣终。吴民开窑及冬令，纪年三月王之正。愁自何来叹息频，出犹未久迁流更。汪家兄弟圭璧俦，壶中高吟研与游。赠君老语借山谷，我得二士倾九州。龙纹绕背腾黄色，买得千金不论直。
绕山行
作者：钱载
朝代：清
体裁：古风

舒舒春动气，晶晶午照原。适经古墟落，独坐老树根。前者已催骑，后来亦停辕。盘山踰一舍，纤月未黄昏。
绮罗香·戊戌闰月，在澄怀园得松坪编修扬州书，惠示近词数阕，枨触旧游，赋此答之，兼简秋芷前辈、对琴秋曹、西岩观察、春农舍人
作者：钱载
朝代：清
体裁：词

小簟流云，深园落照，梦觉残荷香静。不道心惊，天外短书遥赠。三尺雨、春老鹃啼，二分月、酒阑人影。怅江城、髡柳无枝，维摩花散见禅定。横街镫火在眼，同榜酣嬉撚指，孤寻难更。鬓雪须霜，久付画蛾青镜。凭几日、淮口归帆，趁诸家、蜀冈吟镫。只阑干、蟋蟀今宵，露零愁思冷。
绵山
作者：钱载
朝代：清
体裁：古风

绵山亦介山，东南益绵连。南冈走灵石，东岭跨沁源。羁绁国初返，龙蛇书孰悬。遗俗有禁火，左史云封田。洁惠爵尝锡，元丰敕可论。忠廉迹殊似，忠廉心未原。臣皆义其罪，君惟赏其奸。齐桓此诚续，王室曷以尊。将隐山自深，偕隐母自贤。非无后世人，已力方贪天。
绿溪咏二首 其一 涵白斋
作者：钱载
朝代：清
体裁：古风

虚窗夜气流，素壁天光聚。独坐夏成秋，频来客亦主。明灯二十年，几宿溪边雨。
绿溪咏二首 其二 独树轩
作者：钱载
朝代：清
体裁：古风

鸭脚大蔽牛，屋角滋芳春。惜不能有二，东西风雨邻。千岁乃成此，谁初种树人。
缘瀑布落处入黄石岩望双剑峰
作者：钱载
朝代：清
体裁：古风

松篁崖步仄，蒙密天影开。巨石积大壑，壑流滋石苔。水惟无他去，瀑必自此来。岝峉峰阴阴，琤琮雪漼漼。髣想龙不跃，竦对寒无雷。篁风万瀺灂，松雨千崔嵬。翠皆着壁起，高岂由人栽。立于静深内，笑瀑外喧豗。岩房亦峭绝，何必啜茶杯。
缫丝
作者：钱载
朝代：清
体裁：五言律诗

蚕市风何旧，行行近左绵。缫丝当店口，晒茧在街边。梅子枇杷摘，燕儿蝴蝶翩。祗应唤江曲，六柱上吴船。
罗山人为余作探梅图题以谢之
作者：钱载
朝代：清
体裁：七言律诗

百年难得几探梅，画我入山梅已开。繁萼向天皆半侧，好风吹面恰东来。前村万树还千树，今夜三杯复两杯。赖有罗君共清兴，不教芒屩负苍苔。
罗山人造程选部门有系马蹄伤其右手选部乃叠前韵以谢山人而属和之
作者：钱载
朝代：清
体裁：古风

斜街门系马，有客蹋藓绿。客非代之斲，马乃白于足。未尝抚其尻，何至戾其腹。主人出且趋，携手额为蹙。主人额无蹙，所以祭先牧。鞭狗教虽壅，饭牛心可渎。跳掷若虾蟆，卒必抵吾玉。弥劣而滋善，庶免戎莽伏。即安医不忌，相慰昼如卜。右手则缓招，良马则仍逐。庭柯老无阴，吟榻寒在谷。讵知和者难，翻得主人欲。我言亦雷同，我思亦槃曲。画诚由好手，无妄是奚速。
羊流店
作者：钱载
朝代：清
体裁：五言律诗

晋亦曹之贼，吴非汉所臣。江山偪疆界，战斗苦民人。我欲瞻先墓，公犹作里神。百年陵谷意，相感讵无因。
翁学使招同程选部严侍读曹中允吴侍读家学士饮即题其苏米斋二首·其二
作者：钱载
朝代：清
体裁：七言律诗

宣南住亦十霜馀，高树邻家半已疏。江引归帆频送客，灯摇醉缬尚留余。盛年不朽元难量，健笔多师定弗如。老矣青山东海曲，抱经悔自别先庐。
翁学使方纲归自粤东法源寺海棠花开连日偕过有诗亦赋一首
作者：钱载
朝代：清
体裁：七言律诗

碧鸡坊今属此间，黄木湾思湾复湾。三月花红招我坐，八年发白待君还。石幢斋镬且岑寂，榆荚柳绵非等閒。日日向伊寻句子，何如高阁看春山。
翁学使邀同图塞里学士罗山人家学士城西访菊山人买得杜东原仿荆关山水卷赠学士展观乃余旧所藏者不知何时失之盖更有三卷并失之矣学士既不欲得此山水索余画折枝以偿而山人竟以归余明日学使有诗用苏集仇池石韵家学士继之余亦和焉
作者：钱载
朝代：清
体裁：古风

无钱买鞠华，佛处看荒绿。两翁各侍行，一老先蹻足。君子繄客心，小人匪我腹。奈此突惊呀，岂其纷刺蹙。季康尝患盗，距心实求牧。胠箧何不悛，贩肆又相渎。未遑疑窃鈇，犹及戒怀玉。要余荷来归，旁观成叹服。顷步一㡠偿，有墅十年卜。疏英记动摇，小笔能追逐。鹿冠画者山，兰坂跫然谷。鹤老云谁思，松苍亦所欲。细娱生宿缘，佳谑竞新曲。再趁黄埃飞，宁愁白日速。
翁庄感旧二首·其一
作者：钱载
朝代：清
体裁：七言绝句

树仆长廊草咽泉，一来寻觅一茫然。苦辛历遍身留在，十二番秋只眼前。
翁庄感旧二首·其二
作者：钱载
朝代：清
体裁：七言绝句

门外荒无一柄荷，红情前度始怜多。便教更种留侬看，只恐惊花是怨歌。
翁编修方纲购得吴兴施元之吴郡顾景蕃注东坡先生诗宋椠本即宋中丞得之常熟毛氏者属题二首·其一
作者：钱载
朝代：清
体裁：七言律诗

嘉泰苏诗缺未湮，商邱补注刻重新。头衔在昔虽尝转，面目于今已不真。天地间元惜残本，慈仁寺复购良因。杜韩脱落由来事，凭仗欧阳亦仗陈。
翁编修方纲购得吴兴施元之吴郡顾景蕃注东坡先生诗宋椠本即宋中丞得之常熟毛氏者属题二首·其二
作者：钱载
朝代：清
体裁：七言律诗

借瓻还瓻子与吾，吾家敝簏不曾无。携将山谷任天社，伴以荆公李雁湖。琴几峥嵘三鼎足，草堂磊落一书厨。人间若有斜川集，更欲题诗相笑娱。
翰藻
作者：钱载
朝代：清
体裁：五言律诗

翰藻诚无益，恢张况不工。人才隆世道，科举敝儒风。孔子尊三策，班书赞数公。自聆天语圣，方企德先功。
考具诗十首 其一 柳条筐
作者：钱载
朝代：清
体裁：五言律诗

藤竹南乡惯，京师柳织成。凤饥心总系，鱼贯手频更。细孔先披露，中腰自积赢。愁他堤畔折，供给到书生。
考具诗十首 其七 矮凳
作者：钱载
朝代：清
体裁：五言律诗

制类农庄具，官为试院输。差容憩芒屩，实藉顿风炉。用亦随高下，材终论有无。乘閒方露坐，莫讶汉侏儒。
考具诗十首 其三 锡水壶
作者：钱载
朝代：清
体裁：五言律诗

也比蟾蜍玉，团团兀自尊。镫如临砚照，盖便当槃翻。官摄差能受，泉分了不烦。亦知煎锡好，买自喜三元。
考具诗十首 其九 号板
作者：钱载
朝代：清
体裁：五言律诗

杂取松杉片，安来几榻如。分难容客座，并即作楼居。尺寸裁量尔，高低位置余。相凭成一笑，岂有万言书。
考具诗十首 其二 线络
作者：钱载
朝代：清
体裁：五言律诗

搜检前朝甚，科场旧令森。一囊提挈状，小网密疏心。结束分明极，牢笼次第深。嫌疑须善处，用以比南金。
考具诗十首 其五 黄油帘
作者：钱载
朝代：清
体裁：五言律诗

绝少扉双扇，聊障布一层。油支雨脚乱，黄爱日华澄。烛给悬俱定，鸡鸣卷乍胜。最怜更漏急，映照面如僧。
考具诗十首 其八 号舍
作者：钱载
朝代：清
体裁：五言律诗

一鬨百间房，东西窗向阳。龙门高可及，燕垒小何妨。壁剩明砖旧，檐连独木长。几人从此去，不忝状头坊。
考具诗十首 其六 青布绵氅衣
作者：钱载
朝代：清
体裁：五言律诗

秋赋无需是，春官乃给之。制传先帝诏，装睹举人仪。冷暖皆蒙泽，功名孰干时。昨年收蜀徼，曾一借西师。
考具诗十首 其十 号灯
作者：钱载
朝代：清
体裁：五言律诗

两道明齐点，千夫静不嚣。蜂房深酿蜜，丹鼎正冲霄。树树花生发，星星影动摇。南宫记风月，才唱第三条。
考具诗十首 其四 卷袋
作者：钱载
朝代：清
体裁：五言律诗

官纸收惟谨，邮筒式颇便。胸开行或挂，壁扫坐方悬。抱玉宁无泪，藏珠信有渊。若论功第一，蒇事赖君专。
聂口二首·其一
作者：钱载
朝代：清
体裁：五言绝句

涨得西陵水，茅篷分外轻。船头双打桨，自在学鱼行。
聂口二首·其二
作者：钱载
朝代：清
体裁：五言绝句

小船牵纤前，勿使大船后。望见黄鹤楼，日斜至汉口。
聚奎堂后东房宿次
作者：钱载
朝代：清
体裁：五言律诗

却拟王融笔，仍权李谔篇。煎茶方欲赋，写韵孰如仙。帘软风微动，廊深月乍偏。外堂收卷毕，想未得宵眠。
聚奎堂后西房宿次
作者：钱载
朝代：清
体裁：七言律诗

旭景当檐最近南，高依槐干叶犹含。广庭软草閒行趁，净几微香寂坐参。感切主恩频岁及，愧疏经术寸心谙。恭闻磨勘应蒙宥，持择斤斤尚勉堪。
聚奎堂早起
作者：钱载
朝代：清
体裁：五言律诗

十度槐频落，三场院又临。风天疏雨点，藓地暮秋阴。未善孙吴术，无轻甲乙心。皇谟彻边徼，二柄待人任。
聚奎堂早起
作者：钱载
朝代：清
体裁：七言律诗

鹊语檐牙霁景鲜，衣冠左右肃周旋。绿杨驿接三春露，红药畦升四月烟。扈跸却赍题目至，祝河亟召试官前。皇心动即勤求切，明旦钦承尚勉旃。
聚文周岁
作者：钱载
朝代：清
体裁：七言绝句

视儿为善有长春，宝泽堂开世泽新。今日曾孙晬盘设，老夫汤饼会中人。
肯庵
作者：钱载
朝代：清
体裁：古风

却到磬声边，疏篁映窗种。香深十笏馀，不出自禅诵。尚怜穴壁光，面与客谭共。云师才几秋，戒师先一颂。有生虱裈中，何处可逃缝。
腊八日雪集慕道斋赋
作者：钱载
朝代：清
体裁：古风

腊日沿季冬，宋维十月八。烹谷搀枣栗，却寒竞甜滑。高城雪宵飞，老屋禽晓嘎。快值粥之辰，遂来涂我札。麦苗湿齐生，蝻子僵尽杀。饿者免扶携，都亭散鸠鹘。黄羊家供陉，丹首市逢帕。北阙耀穹窿，西山平坱圠。觞严灯欲灺，牖静竹频戛。春转须二旬，饕风正宜刮。
腰站南遇潦
作者：钱载
朝代：清
体裁：七言律诗

钓鱼齐浸绿杨湾，洗马仍浮碧草滩。粱叶影成芦叶响，南人楫借北人鞍。秋前半月多风雨，济北千村互湿乾。未必高洼丰歉异，独教行路暂知难。
腼史阁部像及家书
作者：钱载
朝代：清
体裁：七言律诗

圣朝实录捷闻登，残局江南劲草徵。间道潜踪无是事，同城抗命有其朋。死前四日家书在，生后文山母梦曾。乌帽红袍谁貌得，目光犹见骨崚嶒。
自介休至灵石
作者：钱载
朝代：清
体裁：五言律诗

绝不峰峦起，湾环自介休。两山相内向，一水只前流。是铁隋皇石，无身汉将头。江都花又尽，何况未央秋。
自净慈寺度第一桥至第六桥看桃花五首·其一
作者：钱载
朝代：清
体裁：七言绝句

慧日峰开碧雾流，卖饧箫暖不吹愁。佳人难再佳期再，谁道桥边第一楼。
自净慈寺度第一桥至第六桥看桃花五首·其三
作者：钱载
朝代：清
体裁：七言绝句

中酒心情漫剧欢，深红非易浅非难。不教秾李相当对，惨惨偶然明玉团。
自净慈寺度第一桥至第六桥看桃花五首·其二
作者：钱载
朝代：清
体裁：七言绝句

午阴不著鸟咬咬，且少轻尘马足跑。才过一桥红一段，又从桥面望红梢。
自净慈寺度第一桥至第六桥看桃花五首·其五
作者：钱载
朝代：清
体裁：七言绝句

人行缓缓花开急，前路明明后面昏。便乞范彬图不得，柳丝一半截烟痕。
自净慈寺度第一桥至第六桥看桃花五首·其四
作者：钱载
朝代：清
体裁：七言绝句

愁多愁少似春潮，根叶都将姊妹邀。格是盛年还不嫁，思君最在望山桥。
自发
作者：钱载
朝代：清
体裁：五言律诗

白发何妨有，丹心不可无。功名豪杰事，道德圣贤徒。枕上蛩声乱，村边烛影孤。悠悠深自耻，莫唤挽船夫。
自蜀道回复过韩侯岭感成六首·其一
作者：钱载
朝代：清
体裁：七言绝句

咸阳春草晓如曛，马道寒溪夜自分。碌碌人间刀笔吏，绐君入贺本追君。
自蜀道回复过韩侯岭感成六首·其三
作者：钱载
朝代：清
体裁：七言绝句

独凭灵石赛如神，自出陈仓迹未湮。等是东阿今日县，青山不葬鲁公身。
自蜀道回复过韩侯岭感成六首·其二
作者：钱载
朝代：清
体裁：七言绝句

高祖初心蜀已违，留侯晚计蜀如归。避于所弃谁相偪，蹑足真王合悔非。
自蜀道回复过韩侯岭感成六首·其五
作者：钱载
朝代：清
体裁：七言绝句

盈野盈城杀气腥，请从孟氏授遗经。不缘看尽孙吴辈，善战焉知服上刑。
自蜀道回复过韩侯岭感成六首·其六
作者：钱载
朝代：清
体裁：七言绝句

万垄纷蟠一翠螺，横开太岳下汾河。土门百里重重隘，险绝韩侯意若何。
自蜀道回复过韩侯岭感成六首·其四
作者：钱载
朝代：清
体裁：七言绝句

只此登坛大将旗，万家守冢乃成悲。故乡尚有淮阴水，落日应寻漂母祠。
自过黄梅连日看秋山红叶
作者：钱载
朝代：清
体裁：五言律诗

皖国山如画，枫林叶未飘。丹黄明且艳，赭黛近还遥。峰下村低屋，岩间寺隐桥。最怜斜日照，渐见白云消。
自金沙港沿里堤寻荷上丁家山眺望南近定香桥而止
作者：钱载
朝代：清
体裁：古风

里湖荷太稀，为我撑篙西。野生遍菱芡，意欲揩玻璃。烟浓里六桥，树色湾湾齐。渔汊狭可进，水高船不低。菰蒲深屡隔，采采情犹稽。却登小山见，陂绣明如畦。花多但前棹，何惜冲凫鹥。一桕夹一桑，一池环一堤。阴清云漏日，势曲草没蹊。纤虫既不飞，稠蝉亦不嘶。人行花气中，怜绝那得携。白者仙出月，红者女入溪。斜斜领生影，漾漾镜收㙠。南峰淡逾翠，横管凉未悽。更遥更有香，且勿裳沾泥。
自题小影六首 其一 集钟元常《荐季直表》剩字
作者：钱载
朝代：清
体裁：古风

力气尚能壮，衣食不望充。国恩夙夜报，臣其敢雷同。
自题小影六首 其三 集王右军《黄庭经》剩字
作者：钱载
朝代：清
体裁：七言绝句

食谷参差念太仓，可能枝叶老生香。石田流水如无恙，要眇山中日月光。
自题小影六首 其二 集王右军《誓墓文》剩字
作者：钱载
朝代：清
体裁：四言诗

止足之分，是在微身。小子敢踰，谨告二尊。
自题小影六首 其五 集虞永兴《夫子庙堂碑》剩字
作者：钱载
朝代：清
体裁：五言律诗

仰圣沾文教，横经辟德基。犹膺荣命在，未睹朴诚为。萝洞归何益，云泉属有思。敬哉天咫尺，难释历阶时。
自题小影六首·其六
作者：钱载
朝代：清
体裁：五言律诗

天地茫茫内，初踰六十年。风杨行裂叶，海石愿追先。至道占三易，微情写七弦。经纶已无术，不作远游篇。
自题小影六首·其四
作者：钱载
朝代：清
体裁：七言绝句

寂寂灵根自有灵，莫教花落病园丁。乾坤合与存方寸，门户长期抱一经。
自题所画箬溪图
作者：钱载
朝代：清
体裁：古风

长兴溪，窈而曲，上若下若都是竹。采茶时节笋成林，煮茧人家烟绕屋。我今画之却未曾见山，意中岸影苍湾湾。墨戏平生凡几度，置身愿学不能閒。
自题澉湖二图
作者：钱载
朝代：清
体裁：古风

我行在城邑，岂不爱邱樊。时观壁上山，空忆海畔村。重湖接先垄，寒食来诸孙。春风散花竹，落日游鸡豚。物情各有遂，天性弥所敦。伏腊涧阴屋，诗书松下门。初尝一纸托，既乃双图存。南北岁携箧，贵无忘愿言。佳辰发真赏，列席依前轩。徵君还自咏，酬酢频清尊。
自题画墨花至公堂西斋
作者：钱载
朝代：清
体裁：七言律诗

赢得滔滔孟夏临，画梁哺鸽睡蛇侵。懒舒抹月批风手，粗费钩花点叶心。观象台高通院肃，聚奎堂寂隔门深。川红坐与城南忆，勒住春寒十日阴。
自题蔬笋图三首·其一
作者：钱载
朝代：清
体裁：七言绝句

春风上冢忆停船，村塾门开对菜田。安得饱尝为学究，归欤挑煮竹阴边。
自题蔬笋图三首·其三
作者：钱载
朝代：清
体裁：七言绝句

连雨都辞褦襶朋，凉轩点笔竟何凭。此情不共梅溪较，却向庐山带葛藤。
自题蔬笋图三首·其二
作者：钱载
朝代：清
体裁：七言绝句

一竿常放万竿春，青笋搀云日日新。我住东家须自种，不妨治地任西邻。
自题雍正庚戌所写半逻村小隐图
作者：钱载
朝代：清
体裁：五言律诗

卖薪㸐草日，负笔赁书年。斯意有同者，古人非偶然。青林拥荒圃，白水汎新田。愧对南山色，何曾手一编。
至南昌馆于百花洲上
作者：钱载
朝代：清
体裁：七言律诗

江城山见水周林，曲榭长桥趁碧浔。此地重来如破梦，当年共话有知音。栏前风露添荷气，眼外徐苏剩柳阴。行路不劳偏小病，纷吾尘事怯关心。
至后二日雪
作者：钱载
朝代：清
体裁：七言律诗

秋雪新从塞上看，归来冬雪病馀寒。山川跋履虚鞭镫，牖户绸缪实羽翰。地底阳回飞玉琯，天边瑞应上圜坛。儒生僵卧寻常事，祗愿丰年万国欢。
至安桥张氏二首·其一
作者：钱载
朝代：清
体裁：七言律诗

石桥侹侹水溶溶，村宅依然竹树重。外舅外姑悲未见，诸郎诸婿记相从。独携密节桃枝杖，再展高原马鬣封。亲故何人皆往昔，孙曾几叶且雍容。
至安桥张氏二首·其二
作者：钱载
朝代：清
体裁：七言律诗

书舍多邻午爨烟，木兰高出草堂櫋。见栽此树方三月，已过人间半百年。客去未逢花朵盛，春归难遣酒杯前。常谈八十一翁听，积善由来朝夕延。
至张夫人冢
作者：钱载
朝代：清
体裁：七言律诗

此是人间隔世缘，也知归日岂无年。别离十四番冰萼，付托儿孙辈砚田。上界徒看黄漠漠，陈根且缓碧绵绵。九丰堂静能无梦，不见来寻本适然。
至归宗寺南康陈太守洛书先在
作者：钱载
朝代：清
体裁：七言律诗

松阴黄伞远知君，有约能来事所欣。试院三旬殊缱绻，山门一笑更慇勤。殿头耶舍金轮月，栏角羲之墨沼云。太守不憎游屐老，匡庐清梦暂平分。
至成都馆于贡院
作者：钱载
朝代：清
体裁：七言绝句

错道宣华院里来，茙葵红白落苍苔。摩诃一曲春流浅，曾见耽书蜀秀才。
至旧村
作者：钱载
朝代：清
体裁：古风

中钱望南钱，一里接阡陌。岸岸仍竹桑，畇畇多豆麦。南则临江居，中惟两涯宅。食德尚留贻，历年将四百。先君持我来，童子未五尺。港北复港南，抠衣拜耆硕。港南针线尝，港北酒浆亦。陈俞两儒人，难忘提携剧。两房子也才，所必振霄翮。虽贫气象繁，于古礼仪适。太常承启堂，讲学聚缝掖。三十六归田，廿二史垂册。雨风长蒿莱，鼠蠹散经籍。最后谁毁诸，村邻买柱磶。孙枝递冠绅，王路均世泽。裔远族凭收，力稀心盖迫。恩归岁欲到，独老此寻迹。南楼桐久死，拜石轩存石。谏草堂又芜，半完圃何窄。板桥立杈枒，绿水飞双只。肠回甲子周，泪落光阴客。东西各村村，本不一村栅。诸房村塾师，数处村扉隔。先茔太尉庙，三穴共松柏。化城逮彭城，松柏更丛碧。永安湖上山，大海见潮汐。其北先墓林，葱茏络山脉。考妣四纪馀，祔西安体魄。𡒊城侍御藏，子孙祔窀穸。地皆百里近，寒食挂帆席。太常显忠祠，栗主大夫祏。苍然县城街，过者敬无斁。港南庆原堂，敕词用题额。直谅多闻臣，高楹照荒僻。侍御继太常，珰燄击克斥。松溪令比还，故明鼎已革。村东马家庙，病迁易其箦。祠屋麂山摧，天乎许重辟。诸孙郡城俱，识字几裙屐。早图熟黄稗，行偪寒絺绤。同柯每悴荣，既富庶裒益。先垄春风春，先庐夕阳夕。诗书足恒产，仕宦悭长策。无田今亦祭，不善非可积。如延忠孝家，讵慕文章伯。少日先君言，义庄传在昔。执鞭求岂应，从井陷徒阸。俯仰重屏营，吁嗟但衰白。谚云近墨朱，其别者黑赤。善则鸡鸣舜，不善鸡鸣蹠。菀枯必由根，甲坼必由核。我方多子孙，披怀自申责。
至曹州牡丹已过
作者：钱载
朝代：清
体裁：七言律诗

屡与花期屡后期，花天况复妒风姨。苍苔小院飞蝴蝶，绿树深城叫子规。酒散独依斜月坐，春秾犹属老年思。村村姚魏家家诧，郑重何人折几枝。
舆丁采山花
作者：钱载
朝代：清
体裁：五言律诗

趁晓笋舆来，滁山红翠开。一茎持乍赠，几种顾频回。露湿家家似，秋凉段段催。鬓丝簪可满，合让路人咍。
舒城
作者：钱载
朝代：清
体裁：五言律诗

道出朱公治，心依母氏身。劬劳皆拮手，门户独榰贫。我父游京岁，惟儿就塾辰。庐江江畔草，泪滴不教春。
舒城
作者：钱载
朝代：清
体裁：五言律诗

鹑鸪声近郭，雨欲遣诗来。地有桐乡爱，人非大历才。母家枌社改，客舍藕池回。采采虚芳藻，无由荐一杯。
舟中晓起
作者：钱载
朝代：清
体裁：五言律诗

山淡旭光出，水寒烟气烝。倚篷忘盥漱，缘岸信呼应。昨夜湿红树，初冬荒碧塍。叱牛人太早，对客饭何曾。
舟发南昌
作者：钱载
朝代：清
体裁：七言律诗

滕王阁下江惊眠，东北风大秋无边。不住而住一宵雨，可行则行三板船。村村碧树湿浓淡，岸岸虚沙黄断连。未得佛家高槛凭，旧情其敢付茫然。
船缓
作者：钱载
朝代：清
体裁：五言绝句

船缓溪三折，城寒石四遭。纤夫沙上远，堠舍树阴高。
艮斋晓起怀万二孝廉光泰
作者：钱载
朝代：清
体裁：五言律诗

落月犹在树，高城初断砧。竹光茶灶冷，虫语石栏深。旧枕失清梦，美人暌素襟。芙蓉如可致，沾露出江浔。
艮斋石
作者：钱载
朝代：清
体裁：古风

八月元鸟归，钱子疁城客。县斋清无对，坐卧傍庭石。破朵生灵根，圆顶脱丑核。龙臂努方展，獠面黧不赤。嵚崎独无倚，寂寞性所癖。在远固非玩，惟钝庶有积。若二梧三杉，又一桂一柏。纵悭万筼筜，庭下半寒碧。乃石兀其间，敢曰流辈百。藏云众窍虚，被藓寸肤泽。天高既不局，地厚复不蹐。海郭日清霜，檐阴任萧摵。
节孝从叔祖母任孺人挽词四首·其一
作者：钱载
朝代：清
体裁：七言律诗

逻村老屋竹梧青，抠谒初才十一龄。从祖居忧方事母，孺人鞠子待传经。冬寒忽报摧梁柱，飙急犹虞铩凤翎。孝友幸随诸父后，至今遗息不伶仃。
节孝从叔祖母任孺人挽词四首·其三
作者：钱载
朝代：清
体裁：七言律诗

贤姑孝妇影形亲，每过堂前听睹真。诰示万端归俭约，礼行三党各和醇。酒浆适与充饥口，针线常蒙及贱身。今日却缘悲忆旧，廿年重哭太夫人。
节孝从叔祖母任孺人挽词四首·其二
作者：钱载
朝代：清
体裁：七言律诗

祖德相承素业清，乔柯历久重敷荣。侍姑从宦来京国，返里移家在郡城。蓟雁江鱼将母信，朝风夜火授经声。叔为弟子师惟侄，五度春秋傍画楹。
节孝从叔祖母任孺人挽词四首·其四
作者：钱载
朝代：清
体裁：七言律诗

往岁南帆转荜门，四街数诣问寒暄。先君入土兼营圹，家学操觚又课孙。得疾岂因荒疫后，盖棺终使姓名存。叔兮我欲无哀毁，世泽申延是报恩。
芍药花前得句
作者：钱载
朝代：清
体裁：七言律诗

丰宜门外绿初阴，廿四桥边客又寻。压担剪枝畦露重，贮瓶芟叶院风深。不如最好当归字，无奈难胜欲别心。款款报之青玉案，悠悠翻作白头吟。
芗溪词
作者：钱载
朝代：清
体裁：古风

西流欲千里，中有龙虎蹲。三十二福地，乃居留侯孙。西江多道家，灵迹往往存。山水使之然，儒者亦具论。落落白石间，青青长松根。我其成独寐，并忘歌与言。奈何张伯雨，不及虞道园。采采郁金香，中洲鹭飞翻。
芝瑞草也昨岁壬子春张夫人冢南北左右生百十本乃题楹帖天庥静迓惟为善祖泽长延在读书以自儆而勖其子孙兹更诗之
作者：钱载
朝代：清
体裁：五言绝句

何所得于天，祗应泽自先。谩言松柏茂，其下有芝田。
花朝金秀才启南招同谢编修墉韦舍人谦恒吴舍人烺王学士鸣盛王舍人昶家赞善大昕游王氏园迟褚舍人寅亮陈侍读鸿宝曹舍人仁虎不至分赋十六韵
作者：钱载
朝代：清
体裁：七言排律

惊蛰才过冷暖偏，右安门外野霏烟。果园菜圃经行熟，萝径松轩入望专。风雨几家如晦久，西南今我得朋贤。不难蜀道春回首，所乐吴侬岁比肩。越酒最宜乡味挈，燕歌谁必国工传。常因郁郁蓁蓁地，小结鱼鱼雅雅缘。棫朴铿鍧章有五，凤皇彷佛仞无千。舍人并进迎銮曲，学士新成琢玉篇。短鬓聊容陪磬折，长林且许借舟旋。百馀树待梨桃发，八九间添草屋编。怀旧已多庚子日，记游初是戊辰年。一时佳在应须惜，万事劳深莫漫牵。盼绝马嘶杨柳外，扫除尘到蛤蜊前。迟回迹类甘于醴，落拓情输急似弦。盆覆射随盂覆巧，上曹钩与下曹连。直拚灯火催归去，又被儿童说放颠。
花朝雪集苏米斋限雪字
作者：钱载
朝代：清
体裁：古风

御园儤直散，海淀朋尊设。已向作花朝，且当赏春雪。重城鞭马迟，晚巷投君切。何以近招邀，于焉复罗列。闰将三月俟，嘿对百花说。风浅差不寒，雪轻颇相洁。夜景接碧虚，檐端罢飘瞥。此时沙水间，遍有草芽茁。
苏堤桃花间有百叶者白沙堤向外湖一面遍种之绯绛白相杂而开较晚雨后步堤上为赋四首·其一
作者：钱载
朝代：清
体裁：七言绝句

蛱蝶团飞漫作狂，那知千媚自中央。未能向日轻分笑，凚㾕才施薄薄妆。
苏堤桃花间有百叶者白沙堤向外湖一面遍种之绯绛白相杂而开较晚雨后步堤上为赋四首·其三
作者：钱载
朝代：清
体裁：七言绝句

燕瘦环肥各取拈，衣裳水碧较无嫌。不须残醉来明日，拌与觥船一洗甜。
苏堤桃花间有百叶者白沙堤向外湖一面遍种之绯绛白相杂而开较晚雨后步堤上为赋四首·其二
作者：钱载
朝代：清
体裁：七言绝句

南国容华倍可怀，红儿佳更雪儿佳。鳞鳞瑟瑟邀相住，涵碧桥边十二钗。
苏堤桃花间有百叶者白沙堤向外湖一面遍种之绯绛白相杂而开较晚雨后步堤上为赋四首·其四
作者：钱载
朝代：清
体裁：七言绝句

可怜双瓣即开齐，勾引游船半外堤。却指后湖山似染，玉清宫只草萋萋。
苏文忠公墨猫歌
作者：钱载
朝代：清
体裁：古风

黑睛如线日正午，瞥见青蛙口欲取。前脚扑地尾倒竖，班班者纹食彘虎。曰磔穴虫畴怨咨，骅骝麒骥实逊之。画方占日逢危危，此吉彼凶非假威。是时黄州岁安置，筑室东坡号居士。其春获鉴周尺二，其月画渠渠未醉。道人子正新酿香，洞箫吹彻偕相羊。亦画短喙耳则长，不吠不捕吠捕良。傥欲得力徵平生，嬉笑怒骂皆文章。我今玉叉挂书堂，银灯静照毋跳梁。
苑南过冯大司寇草堂犹未下直
作者：钱载
朝代：清
体裁：五言律诗

几度雪吟尽，伊人春病瘳。草光马前薄，花意淀中稠。玉佩风相引，金门露已收。宁知惬孤坐，更不傍岑楼。
苑西四首·其一
作者：钱载
朝代：清
体裁：五言绝句

大士庵中月，垂杨树顶蝉。向人都不暑，为近九霄烟。
苑西四首·其三
作者：钱载
朝代：清
体裁：五言绝句

虎圈阴凉处，斜连御马槽。广场丰草牧，落日晚风嗥。
苑西四首·其二
作者：钱载
朝代：清
体裁：五言绝句

引泉遥凿地，积土曲为山。桃实高低熟，春朝雨露颜。
苑西四首·其四
作者：钱载
朝代：清
体裁：五言绝句

港静泊龙舟，舟边菡萏秋。香山金碧色，映到面西楼。
苕云草堂对雪得月
作者：钱载
朝代：清
体裁：七言律诗

溪山百里明双眼，雪月三更冻一杯。身即非鱼方在水，心元如镜况无埃。平生几度逢今夜，寒意当空逼老梅。此际东西天目顶，鹤飞能去不须来。
苕云草堂晓起得雪
作者：钱载
朝代：清
体裁：七言律诗

园风阵阵听鸦迁，窗纸光光得月然。失笑短僮云碎石，起看南郭有微烟。山山败絮蒙头我，树树空花过眼禅。绿甚清溪殊未冻，一蓑那欠钓鱼船。
范侍御棫士出观高舍人奋生所藏明钱郎中贡画陶靖节归舟泊岸竹扇用题者韵三首·其一
作者：钱载
朝代：清
体裁：七言绝句

豫章封首郡公贤，得酒惟应付醉眠。便不骏奔程氏妹，也难束带督邮前。
范侍御棫士出观高舍人奋生所藏明钱郎中贡画陶靖节归舟泊岸竹扇用题者韵三首·其三
作者：钱载
朝代：清
体裁：七言绝句

小范携将半月斜，古怀须不为陶花。舍人自是名家后，藏弆犹多故物嘉。
范侍御棫士出观高舍人奋生所藏明钱郎中贡画陶靖节归舟泊岸竹扇用题者韵三首·其二
作者：钱载
朝代：清
体裁：七言绝句

义熙尚及二年末，松菊聊归三径中。不断浔阳江上水，凭将心过石头东。
范侍御棫士纪侍御复亭邵编修嗣宗秦学士大士戴仪部文灯秦编修黉过饮
作者：钱载
朝代：清
体裁：五言律诗

新酿圣贤间，寒灯且照颜。海疆才使节，江表各家山。共学身嫌老，同朝职忝閒。凭伊更鼓再，深坐但留关。
范县
作者：钱载
朝代：清
体裁：五言律诗

颛顼遥墟落，来瞻孟子曾。麦收民气得，市入我怀凭。请老传惟敬，纾忧让所能。谁家若宣献，亦可以贤称。
范给谏棫士挽词五首·其一
作者：钱载
朝代：清
体裁：五言律诗

乘风亦何去，戒药定先瘳。庚子已庚子，九州还九州。场原随佛选，梦本作仙游。颇奈颠毛白，俄教涕泗流。
范给谏棫士挽词五首·其三
作者：钱载
朝代：清
体裁：五言律诗

合让莼鲈翰，堪誇子弟兰。周旋孤客早，整顿旧门难。屋许三间破，书凭万卷观。多君不再娶，参骏计犹安。
范给谏棫士挽词五首·其二
作者：钱载
朝代：清
体裁：五言律诗

侍臣历谏臣，报国岂谋身。邈矣论千古，居然在一贫。小斋名用拙，佳节实思亲。始愧丹阳麦，劳劳有故人。
范给谏棫士挽词五首·其五
作者：钱载
朝代：清
体裁：五言律诗

才与三旬隔，频将一念通。茫茫花落后，寂寂月明中。矩步临予邸，瑰辞罄尔躬。虎头图画得，能免影成空。
范给谏棫士挽词五首·其四
作者：钱载
朝代：清
体裁：五言律诗

十八年京洛，归与百里心。江乡生未觌，墓草近相寻。夹巷巷南北，来春春浅深。停樽缘老伴，悲绪复何任。
范给谏棫士挽词五首题周学士景柱湖舫倡和图即送其乞休归严州二首·其一
作者：钱载
朝代：清
体裁：五言律诗

忆在蒲州守，曾开五姓湖。造舟凌暑雨，觞客狎风凫。宛转流光驶，参差胜引孤。归田今已遂，重遣写为图。
茜泾
作者：钱载
朝代：清
体裁：七言律诗

三月江村春正颠，鹁鸪声急路洄沿。插花庙口祈蚕女，打鼓桥头赛社船。一发远山青际海，如轮红日暮生烟。塘南酒旆吾曾记，傍柳攀条又去年。
茶磨山
作者：钱载
朝代：清
体裁：古风

宿雨披轻阴，孤岚出新沐。喧萋草墅探，寂寞云村筑。疏篱一带倾，小水四周逐。林穿湿翠交，径转乱红簇。巑岏不作峰，坱圠自成麓。沙冈非蛇盘，藓磴实猬缩。危巅欣仰登，巨石讶骈矗。上凸乃下凹，高蹲却低伏。斜飞两角檐，宽拓半间屋。遐企古谁仙，茗战偶荒谷。虽虚转磨声，不断生烟馥。中罅溜暗泉，旁块抽劲竹。环收野霭遥，豁对客襟独。呼童检都篮，就涧觅甘菊。东风手瀹佳，勿问葛巾漉。
茶舫歌八首·其一
作者：钱载
朝代：清
体裁：七言绝句

抛却西泠燕尾船，鸳鸯鸂鶒独延缘。莫沽萧九娘家酒，时出煮茶亭子烟。
茶舫歌八首·其七
作者：钱载
朝代：清
体裁：七言绝句

姚家凭说米家同，那必沧江贯月虹。今日却成茶舫曲，旧情须不付东风。
茶舫歌八首·其三
作者：钱载
朝代：清
体裁：七言绝句

金陵城北话斜阳，五十年来堕渺茫。难得随园秋水上，芙蓉千树两瓯香。
茶舫歌八首·其二
作者：钱载
朝代：清
体裁：七言绝句

清凉山后阿兄题，大令名看小令齐。三月柳遮江路永，十年人隔夕阳低。
茶舫歌八首·其五
作者：钱载
朝代：清
体裁：七言绝句

十里菱花杂藕花，白蘋红蓼碧无涯。不妨甫里通江处，且试端明给事茶。
茶舫歌八首·其八
作者：钱载
朝代：清
体裁：七言绝句

百家澉上茗花多，亦有轻船略似梭。携得竹炉秋采去，青山影里唱茶歌。
茶舫歌八首·其六
作者：钱载
朝代：清
体裁：七言绝句

山杜鹃开谷雨新，笋皮鞋踏采茶人。南高峰下初阳晓，长向春游记丙寅。
茶舫歌八首·其四
作者：钱载
朝代：清
体裁：七言绝句

可待明年三月来，便将小舫两人陪。湖天海月山无隔，槜李城南稧饮杯。
草堂
作者：钱载
朝代：清
体裁：七言律诗

山屐茶瓢半有无，老梅寒菜未疏芜。十年梦寐先人墓，万里归来不肖躯。北巷蟹行桥水缩，南邻银杏树霜枯。赐书赐帖凭开展，聪听如何勉令图。
草堂
作者：钱载
朝代：清
体裁：七言绝句

已荷将菊酒人招，前槛风晴碧柳条。一霎罗城浜口雨，罾鲜催买蟹行桥。
草堂寺与查按察礼饮
作者：钱载
朝代：清
体裁：古风

杜陵与少陵，称地每相托。卜邻草堂寺，乃更草堂作。将老果斯游，况君以酬酢。竹烟江外梢，榴火佛前萼。从戎剿金川，守险驻美诺。力于猛固桥，谁谓儒生弱。既闻辟新路，实藉佐雄略。圣鉴锡恩殊，繇来励勤恪。我今海棠后，念皆丁香落。有年复几何，金盏但同嚼。晚愁潭不住，春梦花无着。翰墨可言勋，宁须上麟阁。
草桥修禊诗十二首·其一
作者：钱载
朝代：清
体裁：七言绝句

仍烦挈榼与提壶，天又无风净绿芜。敢道杖乡行杖国，今朝真个短筇扶。
草桥修禊诗十二首·其七
作者：钱载
朝代：清
体裁：七言绝句

洛涘风光百福宜，朝贤谈论一村奇。春阴且不匆匆雨，好事多于恰恰时。
草桥修禊诗十二首·其三
作者：钱载
朝代：清
体裁：七言绝句

相唤相应各为春，丰宜十里百花新。老怀无藉今年甚，也著工夫学晋人。
草桥修禊诗十二首·其九
作者：钱载
朝代：清
体裁：七言绝句

右安门近艺香稠，村不留人客自游。但结玩芳亭子住，可无邻曲赵参谋。
草桥修禊诗十二首·其二
作者：钱载
朝代：清
体裁：七言绝句

新衣早起蔟前除，昨夜商量正不疏。一辆诸孙难杂坐，借车先乞老尚书。
草桥修禊诗十二首·其五
作者：钱载
朝代：清
体裁：七言绝句

拍岸春波拨剌开，树头新雨故飞回。韶华本是升平景，鱼鸟犹知绘画来。
草桥修禊诗十二首·其八
作者：钱载
朝代：清
体裁：七言绝句

披拂长条映照花，诸郎列侍有诸家。不辞岸帻天风起，他日凭将此会誇。
草桥修禊诗十二首·其六
作者：钱载
朝代：清
体裁：七言绝句

嫩绿高围午散阴，中央藓地直烟浔。花师却也堪人意，敷席非遥煖酒深。
草桥修禊诗十二首·其十
作者：钱载
朝代：清
体裁：七言绝句

丁香院落酒重行，磬折舟旋倚少卿。晚雨尽停深巷骑，翁家不负去年情。
草桥修禊诗十二首·其十一
作者：钱载
朝代：清
体裁：七言绝句

城上西山笑客曾，笑余禊饮太瞢腾。曹家酒似翁家醉，明岁谁家盏更胜。
草桥修禊诗十二首·其十二
作者：钱载
朝代：清
体裁：七言绝句

有限春心不尽删，老颠何苦鬓双斑。文章华国须公等，绛蜡分明四座间。
草桥修禊诗十二首·其四
作者：钱载
朝代：清
体裁：七言绝句

回塘上下引泉遥，饧担元君庙口箫。新柳东西分岸种，人来万福寺前桥。
草桥南坐往岁修禊处
作者：钱载
朝代：清
体裁：古风

纷吾及东风，旋车自南苑。披裘曾不寒，游目未为晚。波明柳色围，岸仄草痕偃。谁氏林如园，是间饮且饭。萍开盥手尝，鸟散听诗宛。数起独徘徊，相扶极缱绻。梵音对香刹，岚气接晴巘。桃绽亦今蹊，兰枯犹昔畹。地非春梦后，人有天涯远。太上复何情，流连辄知返。
药臼
作者：钱载
朝代：清
体裁：五言律诗

釜瓮铫槃外，虚中百味并。奚烦占小过，合与号长生。夜色丹房静，秋空玉杵声。刀圭难草创，赖汝力经营。
荷花紫草田
作者：钱载
朝代：清
体裁：五言排律

撒子出茸茸，畦分菜麦中。低低花紫白，蔟蔟露深浓。寒食罱泥胶，嘉禾膏雨同。几烦勤灌溉，常足壮培壅。铺毯眠应惬，盈箱贮已颙。兴谣当芸鼓，传向别州农。
莺啼序·应皇十一子教画四时花卷，并题此阕
作者：钱载
朝代：清
体裁：词

年芳任伊刺促，柰心长发短。陇头别、谁与探花，不记何处人面。溶溶月、海棠开后，辛夷坞叠苍苔片。怎销凝姚魏，家家信风吹楝。一梦前游，买醉便醉，甚莺梭燕剪。蕙香谢、红药桥边，忘忧应是无馆。北山南、看春轿去，里湖外、送春船转。卅馀年、抛撇莲娃，夜凉秋岸。披烟蓼屿，压露豆棚，谩旧园在眼。过络角、正飞乌鹊，一水盈盈，不动厌厌，碧霄非远。同心可赠，珠江江上，双鬟都戴花田雪，趁来逢、只合殷勤惯。丁当玉杵，分明绝胜餐英，子落况又如霰。轻衣戍削，几许冬心，向曲阑自暖。尽点缀、山茶天竹。媵了黄梅，煞尾图催，全身笔倩。蓬莱咫尺，成连琴罢，翩然罗袜微步夐，笑相招、奚事红尘懒。从容稽首东皇，岁岁春多，倍教眷恋。
莺啼序·应质郡王教暨画墨花四时卷，阅岁，己亥首春，复属题此阕
作者：钱载
朝代：清
体裁：词

沈思流年暗换，但花开到处。问何事、花里春来，却又花里春去。酴醾了、碧桐初引，山篱飒沓吹荒雨。尽中间葵扇，蕉衫殢人销暑。不断深情，院本好手，赚脂含粉吐。几梢墨、学得文苏，直和应也收谱。水仙姝、吴兴清致，野梅老、会稽直趣。笑难工、横卷催成，略添残句。双堤渌照，万树红霏，算旧时樽俎。弱柳外、画船撑幔，影过西泠，香入南屏，酒阑无据。回肠是九，缠头非一，天涯芳草休歌者，欠低回、总著湖边树。霜丝两鬓，疏疏怕见青桐，未识树定在否。今朝还记，隔岁重看，要慢词写取。怎敢道、西园閒雅。赏及溪藤，马后携持，尊前伴侣。东风正起，攒须分瓣，蜂衔莺啄蝴蝶闹，掩重门、多把金铃护。匆忙韦曲家家，恼彻更番，禁烟百五。
菜花鱼歌二首·其一
作者：钱载
朝代：清
体裁：七言绝句

一湖南北两湖人，水网牵还岸网张。燕子飞来山笋出，菜花鱼上菜花黄。
菜花鱼歌二首·其二
作者：钱载
朝代：清
体裁：七言绝句

巨口细鳞香比鲈，也名土步出西湖。猫头笋更松花蕈，宋嫂羹汤定是输。
菩萨蛮·丙戌消寒第一会，芃野给谏斋咏玻瓈镫
作者：钱载
朝代：清
体裁：词

殢人又数梅花九。尊前明月梁间有。蜡烛尽心能。未嫌遮一层。冰儿休比薄。也尽丝儿络。里热外边寒。教君彻骨看。
落凤坡
作者：钱载
朝代：清
体裁：五言绝句

君失臣何失，高光度未优。天如存别驾，诸葛自荆州。
葑门口号
作者：钱载
朝代：清

灭渡桥回柳映塘，南风吹郭不胜香。湖田半种紫芒稻，麦笠时遮青苎娘。
葑门口号三首·其一
作者：钱载
朝代：清
体裁：七言绝句

灭渡桥回柳映塘，南风吹郭不胜香。湖田半种紫芒稻，麦笠时遮青苧娘。
葑门口号三首·其三
作者：钱载
朝代：清
体裁：七言绝句

海舶鱼鲜户户称，街头长日卖新冰。你侬莫怪我侬热，明月秋宵圆未能。
葑门口号三首·其二
作者：钱载
朝代：清
体裁：七言绝句

残雨遥天挂螮蝀，女儿裙带两心同。荷花船好须修娖，薄相来消荡口风。
董北苑潇湘图
作者：钱载
朝代：清
体裁：古风

山容远以秋，江色静如晓。浸岸不画水，盈盈已淼淼。洲芦笔笔风，风影断沙悄。翘首横欲高，郁苍出林表。林林叶无枝，萧萧根及杪。村分屋其阴，渔聚江为沼。天真实烂漫，兴寄在深窅。云英翔鸟值，帝子愁予眇。采兰白露晞，弭节翠烟绕。髣髴昔游经，徘徊此情渺。
董大司空斋观米敷文海岳庵图
作者：钱载
朝代：清
体裁：古风

米老东冈京口居，翟公出郭题诗初。元晖今但忆其半，画就别幅跋且书。亦知天地犹人寰，东冈所见之江山。白纸是云山是墨，群峭无石江无湾。云连云断峰合分，接空水气皆如云。令人见墨不见笔，透背隐现曾无纹。屋处一角海岳庵，瓜步北岸望者南。旧游苔磴近可历，何日酒榼重相担。米老宅图自画尝，庵西岩高曰朝阳。竹风梧露极天趣，中有堂曰早来堂。后书庵赋并五诗，此卷安在梦想之。铭心尚许探鸿宝，即事真怜继虎儿。
葺𡒊城丙舍
作者：钱载
朝代：清
体裁：古风

呜呼先侍御，青衿劾大珰。国亡身亦随，万古斯邱藏。一子两孙祔，郁郁松柏行。瓦屋得五楹，岁久今无墙。六龄失生母，灵柩安西厢。阴寒风雨夜，起立痛我肠。人生岂不贫，所贵有扶将。我身非草木，天其忍枯僵。支倾惧见压，邪许多惊惶。涂泥塞孔漏，敢曰禦冰霜。悠悠岁既晏，父母待于堂。去府百里近，拭泪归村艎。
蒋京兆赐棨修北台之会冯相国有诗追怀刘文定裘文达及家文敏因用其韵
作者：钱载
朝代：清
体裁：七言律诗

百年难负蹋青鞋，薹菜花黄彳亍偕。破梦人犹前度约，回肠句已后时怀。湖阴树暖烟生郭，栏曲歌长月到阶。饮酒被纨誇服食，白头相见便为佳。
蒋侍御和宁招饮先画墨花以送
作者：钱载
朝代：清
体裁：七言律诗

丞相胡衕近卜居，春盘岁为洁庖厨。花游政要更番会，墨戏安辞即次图。恼我风前绣衫袄，笑人灯下雪髭须。任教漏鼓鼕鼕报，坚坐还能罄百觚。
蒋侍郎赠盆桂舟中盛开
作者：钱载
朝代：清
体裁：五言律诗

放缆随千里，分丛及二旬。都将心与送，凭以梦为因。露晓曾添叶，根盘不受辛。故山天意厚，芝菌静相邻。
蒋农部荣昌招入法源寺避暑设斋
作者：钱载
朝代：清
体裁：五言律诗

双树昼生阴，名流坐向深。外间河朔宴，此味涅槃心。老藓穿墙水，微飔下砌禽。同龛弥勒可，笑我已无今。
蒋少司农赐棨招饮见菜花于几上南刘相国约咏之得二首·其一
作者：钱载
朝代：清
体裁：七言律诗

上巳人来揖翠堂，堂中绿菜作花黄。瓷罂水浸陈根活，竹牖风摇叠萼香。迟日野暄铺顷顷，薄阴畦润绣行行。薹心摘后蒙茸甚，最说吴乡遍越乡。
蒋少司农赐棨招饮见菜花于几上南刘相国约咏之得二首·其二
作者：钱载
朝代：清
体裁：七言律诗

桑叶覆连蚕豆繁，豆花夹又麦稍翻。飞来黄蝶晚无数，围得青山明一村。老矣关心谭种艺，公乎下笔绘田园。芳蕤岂独芜菁似，作伴红枝侑玉尊。
蒋明经元龙食杨梅顷以紫液入幅成木芍药花兼取庭草汁作叶吾家文端公首题之装卷二十年色犹不减属诗于末
作者：钱载
朝代：清
体裁：七言律诗

杨梅子幻魏花香，草汁还添叶短长。画者何人大游戏，书家圣处本颠狂。竹头木屑非无用，西抹东涂尽擅场。我欲生绡开百朵，摘来五月饱君尝。
蒋编修士铨去岁北上携其子明经知廉秀才知让道南康游庐山作记与诗其子皆赋古诗而季子秀才知节亦于家赋寄古诗过扬州朱都转为之图既合装成卷先以佳酝属为之题己亥试灯夜
作者：钱载
朝代：清
体裁：七言律诗

两泊章江秋月澄，文箫行处未吾登。名山只许画图有，慧业谁如父子能。巷口晚风吹送酒，檐牙高树影悬灯。飞流三峡桥南北，持向天台駴老僧。
蒋编修士铨画左都御史金先生像以藏并记下方永示其后而属载题诗
作者：钱载
朝代：清
体裁：七言律诗

匪直恩门感倍饶，师承夙实受规条。挚虞礼自心丧议，宋玉魂终像设招。香火托存生卒具，子孙留展岁时遥。我今十八旬才隔，仰觌凄然忆性标。
蒙恩复署日讲起居注官
作者：钱载
朝代：清
体裁：古风

螭头职侍立，著纪出则从。臣微忝再列，黾勉曷以供。古云国之镜，眉目于亿代。贵使益当时，毋徒诏书载。昨者定西域，钦维至治馨。赫然天地德，何啻并日星。我皇大仁圣，有举无阙失。磊磊复镗镗，敬之臣执笔。
蒲圻义学谒摄县事施南同知从叔祖界祠宿祠下赋四首·其一
作者：钱载
朝代：清
体裁：五言律诗

城壕山束势，学舍木生馨。司马先贤祀，皇华小子经。秋阶落暴涨，虚牖照明星。步绕抠衣后，祠扉且莫扃。
蒲圻义学谒摄县事施南同知从叔祖界祠宿祠下赋四首·其三
作者：钱载
朝代：清
体裁：五言律诗

夜起搴帷肃，堂开荐茗清。宁期暂离别，竟作永神明。烛短将昏影，蛩疏欲断声。不须通謦欬，聊一补平生。
蒲圻义学谒摄县事施南同知从叔祖界祠宿祠下赋四首·其二
作者：钱载
朝代：清
体裁：五言律诗

秦陇复荆楚，国恩三十年。敝庐荒不问，病妇返萧然。尚有遗民在，能无盛德传。祗哀艰弱息，孰与问苍天。
蒲圻义学谒摄县事施南同知从叔祖界祠宿祠下赋四首·其四
作者：钱载
朝代：清
体裁：五言律诗

故园渺千里，大葬及何时。楚社恋应得，蜀鹃归已迟。老兄安杖履，嗣子习文辞。行以告先垄，祈公考妣知。
蒲城
作者：钱载
朝代：清
体裁：古风

唐之奉先县，城徙里不更。洛水左潆洄，神原右峥嵘。岩峦拥其后，园寝唐是营。盘翥比龙凤，楼殿遗枯荆。桥陵金帜山，耸若悬旆旌。德让曰惠陵，玄宗实惟兄。泰陵金粟堆，初愿千秋成。陪葬高力士，无及一娥娙。景陵春草绿，丰山朝旭明。尚传开宝修，未泐赵孚铭。元和中兴主，所以龙章行。石人整冠佩，石马腾辔缨。三朝溯哀册，颋缙楚则名。逦迤近光陵，前有重山横。寒烟五陵曳，碧落群峰撑。长安久禾黍，忾叹非周京。
蒲州
作者：钱载
朝代：清

缥缈薰风何处台，汾阴后土亦荒哉。维南太华三峰倚，自北黄河九曲来。鹳雀楼高春几劫，王官谷静瀑如雷。浦州合为潼关守，犄角方成用险才。
蒲州
作者：钱载
朝代：清
体裁：七言律诗

缥缈薰风何处台，汾阴后土亦荒哉。维南太华三峰倚，自北黄河九曲来。鹳雀楼高春几劫，王官谷静瀑如雷。蒲州合为潼关守，犄角方成用险才。
藕香桥
作者：钱载
朝代：清
体裁：五言绝句

跨涧涧流急，穿竹竹翠深。香微我闻已，无莲亦无心。
虎跑泉同陈秀才经业徐秀才以坤
作者：钱载
朝代：清
体裁：古风

樵歌岭如何，问道屡不左。寺扉老树阴，客髻鲜花朵。看山本为泉，酌泉且留我。松风洒无声，松影石栏坐。傥复来戒公，意言适俱可。
虎邱诗十七首 其一 行宫
作者：钱载
朝代：清
体裁：五言律诗

圣人南幸日，宝殿翠微高。气象三吴辟，莺花万古遭。金精长服虎，方丈独乘鳌。野老瞻松盖，犹疑照赭袍。
虎邱诗十七首 其七 石壁隐起诗
作者：钱载
朝代：清
体裁：五言绝句

灵迹吊苍崖，悲风起阴谷。奈何学神仙，君不见幽独。
虎邱诗十七首 其三 剑池王禹偁尝作铭
作者：钱载
朝代：清
体裁：古风

取宝发秦皇，亮哉斯语怪。桐棺殉鱼肠，越绝邈堪喟。呀深海近通，坳黑阳微晒。清无鱼蟹生，仄有松萝挂。跨临亭子愁，响汲辘轳快。使君濡笔年，劫不到今坏。
虎邱诗十七首 其九 梁双殿遗址
作者：钱载
朝代：清
体裁：五言绝句

小殿话淳熙，空怜金碧对。山头一塔高，看尽夕阳在。
虎邱诗十七首 其二 憨憨泉试剑石俱有淳化年吕升卿题字
作者：钱载
朝代：清
体裁：古风

山门缓初步，秋兴健单策。一登还一顾，有泉复有石。寒非秦帝痕，净是梁僧迹。林游年宛昨，苔蚀字成碧。耽奇恒贱近，目见少心惜。题名五岳佳，难遽遍探赜。观泉涤轻盏，踞石岸高帻。山风晚萧萧，山叶凉摵摵。
虎邱诗十七首 其五 陆羽石井是天下第三泉
作者：钱载
朝代：清
体裁：古风

山高十三丈，泉名十一处。脉流藓壁阴，甘冷此云庶。绍兴淘复出，见底清无淤。倘来绣领人，照影不能去。
虎邱诗十七首 其八 应梦观音殿石壁刻经九十二行
作者：钱载
朝代：清
体裁：古风

石大士，邻剑池。画相者，臧生逵。十年祈梦一夕应，与其弟宁镵刻为。得石于洞庭，得助于钟离。肖彼行道相，宝殿瞻慈悲。普门品，勒石壁。笔踪九十有二人，人写一行行未百。曾仆射暨胡秘书，字字黄金出嵌碧。到今华藏道场幽，绝胜庄严梦畴昔。经围三面像立中，逵初所画将无同。开平麾下取画去，送归应复留花宫。我不茹斋慵礼像，熙宁墨妙频过赏。未能响拓携俱还，何必潮音之洞洛伽山。慧业属现在，坐卧著此间。
虎邱诗十七首 其六 千人坐蔡忠惠公篆生公讲台字
作者：钱载
朝代：清
体裁：古风

盘陀数亩净，只此他山无。一樽藉遥夜，月明如水铺。春风不寂寞，禅意难重枯。扪崖迹方缺，况彼顽矿徒。白莲花欲采，池绿生菖蒲。
虎邱诗十七首 其十 小竹林
作者：钱载
朝代：清
体裁：古风

上山复下山，阴壑谢尘涴。古木夹修篁，萧萧绿千个。袈裟老不寒，于此设禅座。幸是密成林，岂妨流水过。一窝寂寞云，吹入塔铃那。
虎邱诗十七首 其十一 尹和靖先生读书台
作者：钱载
朝代：清
体裁：古风

西庵霜气老，树叶吹空园。欲寻三畏斋，遂至通幽轩。先生程门之颜氏，退自经筵来馆此。未得相迎入会稽，吁嗟年已七十矣。书堂复祠堂，落日指上方。门人记录仅可考，格言刊置今都亡。萧摵谁规四书院，买田筑室无由见。竹间开径栽黄花，青山可读即可家。
虎邱诗十七首 其十七 席草
作者：钱载
朝代：清
体裁：五言绝句

阿侬傍山住，种花还种草。虎须细织成，夏月眠言好。
虎邱诗十七首 其十三 繇余氏墓
作者：钱载
朝代：清
体裁：古风

蜂声出暖日，松影摇荒坡。因怀治水功，陶臣及乌陀。
虎邱诗十七首 其十二 东山西山二庙
作者：钱载
朝代：清
体裁：六言诗

所望终怜法护，难为正爱僧弥。黑头公对小令，社鼓神鸦暮时。
虎邱诗十七首 其十五 半塘
作者：钱载
朝代：清
体裁：七言绝句

寒食看春莫放閒，少年些子是中间。红栏桥上从容立，才远城门未到山。
虎邱诗十七首 其十六 茶
作者：钱载
朝代：清
体裁：古风

沈瓯色微白，香甚幽兰开。夙闻茶叶好，今值茶花来。摘花山左右，香色如寒梅。松阴及泉上，乱草披苍霾。为语住山僧，春风须遍栽。遍栽不须薙，县帖久停催。
虎邱诗十七首 其十四 寺西小溪
作者：钱载
朝代：清
体裁：六言诗

鼓子花开几落，松陵客去谁招。云涯一曲千里，时有人家板桥。
虎邱诗十七首 其四 清远道士养鹤涧
作者：钱载
朝代：清
体裁：古风

灵阜不抗云，幽篁乃纡涧。涧声云气中，翠与白相幻。精魂岂游遨，佳藻恐欺谩。鹤粮谁粟米，鹤柴独篱栅。天光照崖磴，苔色上衣襻。坐想殷周来，人间几忧患。山青城郭改，霜落年华晏。时下饮猿啼，空令出花瓣。
虎邱诗十七首观黄文节公题淡山岩二首墨迹即用其韵·其一
作者：钱载
朝代：清
体裁：古风

淡山覆盂仰窗户，仙佛所居无点尘。冉氏溪中司马柳，荆南碑尾作记人。偶然黯淡一本墨，太息崇宁三年春。徵君化去洞无暑，闻道以之深刻珉。
行庐山后仿惆怅词二首·其一
作者：钱载
朝代：清
体裁：七言绝句

解佩何日遇洛神，采芳先是托灵均。似闻乌臼门前语，却作庐山背后人。
行庐山后仿惆怅词二首·其二
作者：钱载
朝代：清
体裁：七言绝句

万里琵琶怨不还，绿波春草恨无端。任教伯玉中央读，莫把庐山背后看。
行楚野见草花都不能名感赋
作者：钱载
朝代：清

湘山日平远，碧涧时洄洑。有草生其闲，登降悦我目。初阳蔼然照，宿莽为之馥。岂非岩壑姿，谓亦忌扬暴。奈何值道周，颜色恐喧黩。物生性苟贞，相溷庶无恧。红者亦有萼，翠者亦有英。彼芳诚自好，愧不能以名。夫草焉用名，楚产则楚荣。始怜楚人词，喻草其乡情。目遇即抽思，手搴即发声。何必曲相假，外饰衰中诚。
行楚野见草花都不能名感赋·其一
作者：钱载
朝代：清

湘山日平远，碧涧时洄洑。有草生其闲，登降悦我目。初阳蔼然照，宿莽为之馥。岂非岩壑姿，谓亦忌扬暴。奈何值道周，颜色恐喧黩。物生性苟贞，相溷庶无恧。
行楚野见草花都不能名感赋二首·其一
作者：钱载
朝代：清
体裁：古风

湘山日平远，碧涧时洄洑。有草生其间，登降悦我目。初阳蔼然照，宿莽为之馥。岂非岩壑姿，谓亦忌扬暴。奈何值道周，颜色恐喧黩。物生性苟贞，相溷庶无恧。
行楚野见草花都不能名感赋二首·其二
作者：钱载
朝代：清
体裁：古风

红者亦有萼，翠者亦有英。彼芳诚自好，愧不能以名。夫草焉用名，楚产则楚荣。始怜楚人词，喻草其乡情。目遇即抽思，手搴即发声。何必曲相假，外饰衰中诚。
行江夏作农歌四首·其一
作者：钱载
朝代：清
体裁：古风

刈稻多妇女，日熇兼雨纷。戴头布笠青，腰曲不著裙。
行江夏作农歌四首·其三
作者：钱载
朝代：清
体裁：古风

矮山盘百折，浓树复四围。压肩负稻唤，压担挑稻归。
行江夏作农歌四首·其二
作者：钱载
朝代：清
体裁：古风

晒谷即打谷，木牵石滚转。土杂风从扬，鸡飞卧却犬。
行江夏作农歌四首·其四
作者：钱载
朝代：清
体裁：古风

稻堆堆早高，村丰蔼相迓。芋叶涨烟畦，豆花明露架。
行香子·消寒第六会，心斋侍御斋咏纸镫
作者：钱载
朝代：清
体裁：词

帘影横斜，屏影交加。悬镫转、样出新花。惯须剪蜡，了不涂鸦。道绣针纤，香笺薄，女工佳。撩人心眼，玲珑千孔，是秋纱、不是秋纱。江乡堪忆，都市才誇。莫风来破，雪来湿，雾来遮。
衡鉴堂
作者：钱载
朝代：清
体裁：五言律诗

朱邸重阶旧，方城列舍宽。夜临西月静，秋拥北峰寒。五字吟初叶，三场勘总难。矫然风气望，江岭郁相蟠。
补为曹大宗伯秀先七十
作者：钱载
朝代：清
体裁：七言律诗

尺一东来趣嘏辞，青州城外柳花时。还朝数过街初雪，直内徐行鬓各丝。笑我同庚方老矣，烦公有句辄酬之。等閒是事拚输却，只让灯前醉有卮。
补作重阳会于独往园
作者：钱载
朝代：清
体裁：七言律诗

西城霜信发林皋，南市津门到蟹螯。三日已愆仍此地，十年常会属吾曹。青山阁上吟犹健，紫塞归来饮更豪。俯仰不知身是客，相寻何必为登高。
裁剪四照楼前花木
作者：钱载
朝代：清
体裁：七言律诗

一水潆洄跨石桥，岸南岸北树阴饶。大槐合放红棠出，高柳休遮翠柏凋。宛似宾升偕主拜，直须阳长使阴消。明年倍得春光好，卐字栏回对鬓翘。
裁剪所种墓松
作者：钱载
朝代：清
体裁：七言律诗

墓松手种四经霜，拥岸周篱岁渐长。阴茂土馒头翠色，花开九曲里风香。披枝棹干先除蔓，养稚摧枯胜斫桑。翁仲虽无森左右，枫杉行并出寻常。
褒城
作者：钱载
朝代：清
体裁：五言律诗

西逐汉江声，山光入县城。孙樵驿壁记，王远石门名。碧野鸡遥唱，连云栈始行。蜀葵花总好，未免有离情。
褚庄
作者：钱载
朝代：清
体裁：古风

山驿有北窗，庭隅数竿竹。既避日杲杲，况来风肃肃。邻鸡鸣土墙，碧草长茅屋。槐阴半树欹，蓼穗一丛蔟。昔年此曾饭，今夕又将宿。凉轻心适身，趣静手随目。王程明且戒，淮岸老犹熟。月出已晶莹，檐飞自蝙蝠。
西园四首·其一
作者：钱载
朝代：清
体裁：古风

一卷山体微，苔藓卧园角。一峰复一峰，焉得如笋擢。众磊而小砾，小磝而大礐。我不暇较量，蚁方以为岳。林影何清清，鸟飞不数数。掩关于此深，岩涧自悠邈。写心且安坐，安坐琴可学。
西园四首·其三
作者：钱载
朝代：清
体裁：古风

非梧桐不栖，非竹实不食。栖与食诚难，以斯徵凤德。萧萧园有竹，萋萋园有桐。竹实几时结，桐华落向空。萋萋夕阳西，蔼蔼朝阳东。徒负百尺材，谓含黄钟宫。萧萧嶰谷姿，律本岂不同。三竿复两竿，尽日摇清风。
西园四首·其二
作者：钱载
朝代：清
体裁：古风

古井深几丈，日为物所用。覆上乏高柯，又失菊苗种。食之甘不竭，汲之清可供。机心莫机心，缶与瓮相共。东海鳖何如，来观得无恐。乐欤至乐蛙，口独甃涯诵。
西园四首·其四
作者：钱载
朝代：清
体裁：古风

有梅复有桃，有枣复有栗。有葵百菜主，有瓜戒焚漆。维菜谓之蔬，维蔬秧不一。青青受露纷，漠漠充畦密。我园半绘豳，流火月过七。我堂夜景閒，亦渐闻蟋蟀。蟋蟀声既多，不乐将奈何。
西城钱园祝氏买之雍正乙巳后故人文酒于此盖二十馀年今唐侍御买之过而感赋
作者：钱载
朝代：清
体裁：七言律诗

名园有主逢三易，残影非痴更一来。绿萼已枯犹卧藓，白头相见且衔杯。鹤洲废定荷池涸，倦圃荒应作径开。扶石分泉成却扫，当年借作读书台。
西堤二首·其一
作者：钱载
朝代：清
体裁：古风

巴沟转车问，露湿青青苗。金堤高且曲，夹以垂杨条。我登见西湖，映蔚莲菰饶。黛峰如玦环，百里江南遥。循汀跨长板，纡直波光摇。龙舟时汎之，丝䋏牵相超。葱葱绕禁苑，隐隐闻鸣蜩。欲识东雉村，何处西勾桥。
西堤二首·其二
作者：钱载
朝代：清
体裁：古风

堤白净无草，势连巨麓长。轻风躞蹀响，已至龙王堂。老僧揖我下，同立门前凉。髣髴西泠西，文禽遍回塘。为指玉泉椒，芙蓉说明昌。御园今选胜，晨色红周墙。稽首香山香，菩提松际坊。举人避暑来，缥缈慈云光。
西岳庙登楼望岳
作者：钱载
朝代：清
体裁：古风

晨入岳庙习礼专，代将牲帛惟其虔。诏修灵宫垩未既，层楼翼凤高翔然。三峰屏立照几案，四方削成凝翠烟。画图王履不具体，岂若横放楼之前。太极巍居擅白帝，五行配德开金天。船司空趋玉浆落，司寇冠整明星连。尹喜真符故宅守，希夷石洞先生眠。欧记题名凡几百，幢悬碥仄苔花边。无轻揽结五千仞，已后飞腾二十年。山中人来县城去，一日上下南峰颠。皇釐三多岳稽首，降香诘旦昭荪荃。周槐商柏遍嘉荫，题石何让颜程先。
西岳庙题名
作者：钱载
朝代：清
体裁：古风

华岳题名者，其人五百一。欧阳集亦偶，治乱已心怵。开元迄清泰，身世證凶吉。世间山骨青，不枉扫苔笔。雁塔遍题名，进士闻唐年。宋僧涂塈后，刮壁爱复传。刻于塔西南，字好称烂然。石磨付小劫，废院铺春烟。岳庙搜断缺，题者乃数百。明元金宋唐，碑阴并汉迹。岂惟祠岳虔，游宦或从役。俄顷诸古先，笑言同几席。题名重当日，书法首鲁公。我行佳山水，手拓箧屡充。慨然千秋名，常遇寂寞中。金石信多寿，何知斜照红。
西平村舍
作者：钱载
朝代：清
体裁：古风

顷从雨外来，祗见人家湿。柳叶露何浓，蓼花风不急。落月黄金盆，犹照沙鹭立。旭日红燕脂，遥陂射渔笠。汝水垂瓠然，支流交潗㵫。老农撑短船，接渡力能给。回看堤上波，我马腹才及。
西楚霸王墓
作者：钱载
朝代：清
体裁：五言律诗

太公孙创霸，战国祸相寻。遂有驱除力，还生受禅心。黔黎殊噭噭，苍昊岂愔愔。垓下虞兮后，东阿棘草深。
西江试院双桂歌
作者：钱载
朝代：清
体裁：古风

百千枝青万萼黄，南昌郡中深院香。西阶叶暗东阶倍，桂之树兮出檐长。丁卯文端公手植，二十八年载斯即。徼幸蒙恩也北来，从容取士仍南国。嗟公挈我游是邦，庐山移树踰章江。公归家居桂长大，风高月满今当窗。公乎逝矣我重见，见树思公泪如霰。荆合斋遥空所瞻，奎宿堂清那不恋。森然云挺记吾家，十丈扶疏双荫嘉。正烦冰雪经呵护，自与文章阅岁华。
西涧五绝句·其一
作者：钱载
朝代：清
体裁：五言绝句

磊落石数堆，曲折泉一脉。待谁书屋居，荒哉此泉石。
西涧五绝句·其三
作者：钱载
朝代：清
体裁：五言绝句

岂有不相思，相思复相忆。西涧古迢迢，东风今侧侧。
西涧五绝句·其二
作者：钱载
朝代：清
体裁：五言绝句

松声寒坐石，竹影静观泉。人生亦几何，陶公三十年。
西涧五绝句·其五
作者：钱载
朝代：清
体裁：五言绝句

层阴树挂壁，一碧石流湾。涧上数年时，褒谷虎头关。
西涧五绝句·其四
作者：钱载
朝代：清
体裁：五言绝句

涧上松万株，桃李松阴开。不如辞涧去，那必问涧来。
西涧寻梅
作者：钱载
朝代：清
体裁：七言律诗

邓尉梅花寻未得，西溪梅树未能寻。山中老屋雪还雪，澉上新年吟复吟。岂不参差如窈窕，曾非蒙密且岖嵚。寒香何有蜜蜂出，初霁复来松涧阴。
西舍
作者：钱载
朝代：清
体裁：七言律诗

堂西矮屋两三楹，种竹年多竹已成。有地葬身天实感，无方医俗理何凭。雨风守墓人堪住，苍翠穿篱笋又萌。记得赵吴兴句子，也思归去听秋声。
西顶春行二首·其一
作者：钱载
朝代：清
体裁：七言绝句

长河土阜宛山蹊，廿里垂杨嫩叶齐。曲榭虚亭随点缀，绯桃素柰互高低。
西顶春行二首·其二
作者：钱载
朝代：清
体裁：七言绝句

雄鸭头波与岸平，平芜宕漾午烟生。马蹄只绕双蝴蝶，应是春来未入城。
要亭
作者：钱载
朝代：清
体裁：古风

乍过芹菜岭，浓树瞻离宫。垂垂天外雨，摺摺旗边风。周庐草如毯，绊马藉坐同。掘坎以为灶，灶烟青且红。潆洄要水来，大小黄崖通。古城渺何许，星影沙畦中。
见南邻桃初放
作者：钱载
朝代：清
体裁：五言律诗

昔赁曾吾屋，今迁已别家。十年亲手种，一树隔墙花。丁令看犹是，庄生喻有涯。不知红影裹，仍长绿萱芽。
见拾麦穗
作者：钱载
朝代：清
体裁：古风

不行青齐野，岂识大小东。麦黄及胫短，那企蒿与蓬。齐人曲腰割，身出憔悴中。一升匪一束，穗穗头皆空。有畦割且竟，无畦腹焉充。邻家所遗穗，妇女来筐笼。齐心竞此拾，使指收其功。目焦土气涌，背坼日景烘。获多去缓缓，意少回匆匆。休者柳阴坐，乳儿还负童。我行行未已，不雨日日风。奈何齐女丑，直与乌鸦同。
见村人去曹王庙烧香
作者：钱载
朝代：清
体裁：七言律诗

柳长桥短碧溪隈，白叟红娃小艇催。春社早闻村鼓赛，庙门遥对海云开。功曹事有钱塘至，武惠兵非越国来。落日儿童应未转，竹笙吹得买泥孩。
见相塔
作者：钱载
朝代：清
体裁：古风

磊磊数堆石，风吹在东岭。傥子复寻思，应谁方有省。南岳书信中，曹溪早晚顷。虫声秋绕塔，入夜何知冷。灵龟自言明，深池自言永。枳棘之榛榛，苍然独高骋。
见野梅
作者：钱载
朝代：清
体裁：七言律诗

扶仗侵寒独向春，淡云疏日忽相亲。穿篱枝折多经雪，傍涧花开不为人。下有江兰亦香草，夜来明月是前身。盘陀石上莓苔坐，未许襄阳画幅巾。
观倪高士松亭山色即用其自题韵
作者：钱载
朝代：清
体裁：古风

看山不画还成赋，清气飘飘出窗户。斋粥三生讵绝缘，春风一瞬难将住。午漏声长鹊炉冷，槐阴上壁萦轻雾。名留身后身弗知，潘沈蜉蝣各朝暮。
观倪高士水竹居图即用其自题韵
作者：钱载
朝代：清
体裁：七言律诗

平桥复港士人居，石气林光静有馀。琴几展图秋冷夜，银镫留客茗香初。城中清邃尝栽竹，兵后婆娑更种鱼。俯仰承平身世幸，青山何尚不招予。
观元苏弘道书延祐甲寅科江西乡试石鼓赋李丙奎徐汝士王与玉陈祖义李路罗曾吴舜凯及弘道八篇墨迹卷
作者：钱载
朝代：清
体裁：古风

元之取士首杨英，厥后议制鹗与衡。进士科设迟又久，仁宗二年乃诏行。世祖乙酉幸上京，太史告瑞文昌明。仁宗诞降实翌日，是夜张起岩亦生。延祐乙卯廷试始，起岩左榜第一声。甲寅乡试当先行，江西所举斯其名。蒙古色目汉南人，各七十五三百并。南人江西举廿二，如八人者其翘英。一场题出四书始，所在义惟朱氏程。江西试官二员选，吴杨硕望谐吹笙。二场试赋汉南人，八月廿三钟三鸣。初元石鼓徙太学，颁题以此宜铿鍧。殷盘直溯九字铭，德文兼有长峥嵘。内治外治修攘兴，王纲王道法天贞。时哉一统人物俱，宇文何知雅什赓。数存失得系爱惜，镌刻万古功垂旌。苏君能赋更能书，七人籍传若加荣。试卷最先所仅见，出身回忆难相轻。判官录事宦分辙，起岩榜即进士成。江西选举志待微，岂徒赋格供诠评。
观刘松年画中兴四将像卷子
作者：钱载
朝代：清
体裁：古风

武僖高颧略无须，蕲王长身面绉肤。循王红袍颊颇胡，鄂王方面须亦无。东西对立带束躯，舰不满尺皆丈夫，各一虎卒镡韔箶。当时仰之惧且敬，我今肃冠视乃正。呜呼绍兴十一年，罢兵以次刘岳韩，万寿观使与醴泉。明年张亦充醴泉，奈何弗独归兵权。刘生刘生难尔传，绯而有知乌乎然。
观前蜀王锴书妙法莲华经残叶
作者：钱载
朝代：清
体裁：古风

顾君先得信解品第四，郑君后得卷第一。奇零数叶各傲余，前蜀时人王锴笔。潼川寺，名琴泉。绀塔圮，丙寅年。塔中出经僧燬半，识者攫宝今流传。郑云别卷署尾次，朱书武成三年字。君官蓬溪曾拾塔砖无，独此归与顾箧相嬉娱。顾君得之合州牧，出较郑本转清熟。鳣祥是年已平章，尝写藏经工且速。白藤担子晨趋朝，兀兀于中勤自钞。唐末衣冠多避蜀，遗风文物犹嘐嘐。可怜乾德匆匆了，蒲禹卿言执政藐。此笔青莲华奈何，李严入来草降表。青城山，终古青。琴泉塔，无一铃。孟家却有毋昭裔，旧本成都仿石经。
观北宋长江图
作者：钱载
朝代：清
体裁：古风

岸夹青山趋万里，秋风壮观横书几。汴京昔日江为带，赵祖三条一条耳。江神独帝滔滔堪，百五十年江之南。低回欲辨澄心纸，小玺宣和叹息三。
观吴兴山水清远图
作者：钱载
朝代：清
体裁：古风

松雪翁图又作记，绢素妙比僧繇传。崔甥家杭号湖隐，翁殁复见因摹焉。其嗣崔晟宝摹本，赵奕写记追其先。翁之真本渺何许，得此髣髴神怆然。学曾张君藏卷一，无款山水著色鲜。一日持来一卷似，其宗兄者号去偏。吴兴清远崔仿赵，始笑赵本藏多年。遂归去偏装使合，毫发不爽今皆全。幅中一带皆短山，山麓尽水山头天。水如天空麓有际，一线草树青相缘。城南玉湖自天目，百顷以外通千川。西南东北绕湖展，十五六朵浮疏莲。昔游山北复山南，草上飞坐春城穿。今看琴几涌岚气，浓淡胜逐低昂船。江南白蘋远欲采，好景遣到黄尘前。可能翁记墨迹在，补入岂必忘蹄筌。
观周益公所藏欧阳文忠公墨迹谱图序一段夜宿中书东閤诗一首并中书所录裕陵出閤指挥两行
作者：钱载
朝代：清
体裁：七言律诗

东都相去百馀春，宝爱非徒是邑人。乾墨尖毫方阔体，清眉丰颊进趋身。钤来益国章如昨，数到潜溪跋尽真。有几文忠足辉映，暂教披拂市门尘。
观唐贞观淤泥寺心经石幢于鹫峰寺
作者：钱载
朝代：清
体裁：五言律诗

委巷不鸣钟，淤泥即鹫峰。经留贝多语，笔辨率更踪。迥堞云阴晚，寒阶柏翠浓。何年置铜像，亦弗髻鬔松。
观大唐中兴颂刻石
作者：钱载
朝代：清

天南唐后无如此，元公之文鲁公书。体逾骚人擅约洁，画若铁柱撑空虚。俯临大渊削崖壁，三百尺余秋翠滴。披草读之晓虫寂，天开灵境初何心。客蓄奇怀远相觌，面石久益钦两公。与唐家国诚哉忠，江深山荒风露湿。不语之语精犹充，盛极开元有天宝。一侈应欢功再造，乘舆归来自传老。收京设使监国为，何至迁宫泣难道。春秋始终必正之，后世功罪虞曲辞。职非南董借藓石，王新建遂庐山碑。
观大唐中兴颂刻石
作者：钱载
朝代：清
体裁：古风

天南唐后无此如，元公之文鲁公书。体踰骚人擅约洁，画若铁柱撑空虚。俯临大渊削崖壁，三百尺馀秋翠滴，披草读之晓虫寂。天开灵境初何心，客蓄奇怀远相觌。面石久益钦两公，与唐家国诚哉忠。江深山荒风露湿，不语之语精犹充。盛极开元有天宝，一侈应欢功再造，乘舆归来自传老。收京设使监国为，何至迁宫泣难道。春秋始终必止之，后世功罪虞曲辞。职非南董借藓石，王新建遂庐山碑。
观宋徽宗题南唐王齐翰勘书图
作者：钱载
朝代：清
体裁：古风

北壁高张画屏曲，上有王维山水绿。閒中注意每若斯，缩本迢迢看不足。屏前堆床卷轴委，左几摊书坐者倚。右手挑耳眉眼欣，全身衣纹吴道子。晋卿不惜将军厨，持赠定国聊与娱。东坡先生适然值，题作南唐剔耳图。何年瘦金书更遒，古贤图外此尚留。李家待诏北来久，行见赵家花石秋。一僮短才过屏脚，熨指茶杯乃有托。祗怜已逼杨子华，不在犹钤睿思阁。
观家学士大昕所藏凤墅残帖卷第十三十四两册
作者：钱载
朝代：清
体裁：古风

南渡名相与执政，真墨老苍感盈目。七十五日李忠定，杜鹃寄巢郑忠穆。凤墅逸客曾幼卿，嘉熙淳祐前帖成。五十五迹此二卷，宋木犹自杭州城。绿槐高花拂帘旌，阖开琴几炉篆萦。狂草淋漓忆残页，可胜群玉萃瑶英。
观山僧割蜜
作者：钱载
朝代：清
体裁：七言律诗

墙角烟青火漫熏，连筒截饼砉惊分。安州正复依檀越，长老都应嗜面筋。一切性真如所见，中边言彻竟何闻。蜡房炼后谁当嚼，门掩空山落叶纷。
观张翰林宣至正乙巳所书题萧山县令尹本中吴越两山亭卷听冷起敬琴次韵二诗漫成二首·其一
作者：钱载
朝代：清
体裁：七言绝句

渔浦一湾山色断，琴心三叠鹤声来。算应康里鲜于后，明祖元呼小秀才。
观张翰林宣至正乙巳所书题萧山县令尹本中吴越两山亭卷听冷起敬琴次韵二诗漫成二首·其二
作者：钱载
朝代：清
体裁：七言绝句

史局名流直等閒，仙郎协律谩相关。所怜不少鸱夷子，终古吴山对越山。
观徐石麒印
作者：钱载
朝代：清
体裁：七言绝句

尚书名氏见晶章，望古无为后裔伤。已卖贺家桥别墅，人间三字可经堂。
观敦交集册子
作者：钱载
朝代：清
体裁：古风

伏龙山瞰夏盖湖，魏家有堂三伏无。竹环千亩青模糊，有斋有楼山不孤。合名竹深深自娱，仲远能诗兄弟俱。朋来击鲜提葫芦，酣燕连日声咿唔。唱酬岁久集成此，篇篇题与仲远氏。间书至正并甲子，前如丙戌后乙巳。红军香军乱方始，佳水佳山愁满纸。浙东海氛况尺咫，辛苦平安各料理。题称处士或徵士，闭门忧时旷逾纪。兵后芝书孰云喜，高僧金陵既觏止。唐肃入明擢文字，宋僖朱右并修史。白头半白早还里，不尽山云与湖水。骖鸾翳凤翩尘樊，见山栏槛高出园。畴音钜公踵其门，文贞二十四世孙。集首孝光老承恩，铁崖云林诗共论。金粟玉山交亦敦，萧萧何似筠深轩。
观文待诏归去来图
作者：钱载
朝代：清
体裁：古风

一方七寸馀，浓淡满清气。小楷缀陶辞，北窗凉髣髴。怀归诗合装，克承所宝贵。田居十几年，颇乐林泉味。欧阳颍水思，容易升平慰。鹎鵊恋君恩，斯情亦云未。贤孙续跋三，谗讥乃忧畏。最后阻风时，南还村泊魏。鹧鸪行不得，杜宇催归既。文氏百年间，令人增歔欷。
观文待诏忍斋图即用其题忍斋诗韵
作者：钱载
朝代：清
体裁：七言律诗

谁能九世同居室，古有三缄是慎言。圯上应从老人得，淮阴岂见少年存。营邱山负涧边屋，处士云遮松下门。我昨适逢京兆记，也于惩窒一相论。
观曹云西西隐图
作者：钱载
朝代：清
体裁：六言诗

顾仲瑛家住处，元至正岁留题。疏疏松树坡石，澹澹墨山涧溪。名理笑言主客，小窗风月东西。江南眼底相见，何必从之借栖。
观李伯时画骊山老母与李筌论阴符秘文纨扇
作者：钱载
朝代：清
体裁：古风

杖扶右手鹤发松，左顾指与人鞠躬。微焰树根俄熚烞，茂阴烟里本茏葱。伯时旧物储行在，纨素团团分面背。妙绝钟繇隶画传，数行未读为心慨。岧岧一德方格天，孰是将然孰未然。凤皇山翠浓于画，汴水无声落照边。